
התובעת:

שרנוע מכונות ממוחשבות תל אביב בע"מ, ח.פ. 511230468




- נ ג ד - 

הנתבעים:

1. 
בנק הפועלים בע"מ





מרח' יהודה הלוי 63, תל אביב



2. 
בנק לאומי לישראל בע"מ




מרח' יהודה הלוי 24-32, ת"ד 2, תל אביב



3. 
בנק דיסקונט בע"מ




מרח' יהודה הלוי 27, תל אביב 65136
סך התביעה כייצוגית:  7 מיליארד ש"ח
כתב - תביעה בתובענה ייצוגית

התובעת תהייה מיוצגת לצורך תביעה זו ע"י עו"ד יצחק אבירם ועו"ד נועם שכנר, שמשרדם בדרך אבא הלל סילבר 14 רמת גן, ישמש מען למסירת כתבי בית-דין. 
התובענה עוסקת בהסדר כובל של הנתבעים, אשר חולשים על שוק האשראי במדינת ישראל, לעניין שיעורי הריבית שנגבו בחשבונות חח"ד עסקי רגיל ולעניין שיעור ריבית הפריים. תיאום המחירים בין הנתבעים הביא לאחידות וזהות מוחלטת במחירי האשראי שהוצעו על ידי הנתבעים במהלך שנים רבות וארוכות. כתוצאה מאחידות שיעורי הריבית שהציעו הנתבעים, נמנעה או הופחתה התחרות ביניהם. בד בבד עם הפחתת התחרות בין הנתבעים, גרמו הנתבעים לכך שפער הריבית במגזר השקלי בעו"ש יגדל וייצר להם רווחים עצומים תוך שהוא מסב לציבור ולמשק נזקים עצומים. 
לתביעה ולבקשה מצורף כרך נספחים המסומנים באותיות. 
ההדגשות בציטוטים השונים המופיעים בתביעה ובבקשה הוספו כולן, אלא אם נאמר אחרת.
תוכן עניינים
3חלק א' - תמצית התובענה


6חלק ב' - ההסדר הכובל של הנתבעים


6ב1.
נתח השוק של הנתבעים


10ב2.
התיאום בין הנתבעים - המספרים הזהים


10ב2(א) - הכבילה לעניין "המחיר שישולם" "המחיר שיוצע" ו"הריווח שיופק"


11ב2(ב) - מבנה האשראי, הריבית והעמלות בהן היה תיאום מחירים


12ב2(ג) - העמלות והאשראי בחח"ד מאז 1998


14ב2(ד) - סיכום ביניים של הממצאים בדבר אחידות הריביות והעמלות


17ב3.
תוצאת ההסדר הכובל - הפחתת התחרות, ייקור האשראי ופגיעה בציבור


17ב3(א) - ממצאי דו"ח בכר בעניין ייקור האשראי והעדר תחרות


19ב3(ב) - הנתונים הגולמיים המלמדים על פערי הריבית ועושק הציבור עקב ההסדר הכובל


24חלק ג' - העובדות הנוגעות לתובעות


26חלק ד' - הטיעון המשפטי


26ד1.
עילת התביעה לפי חוק ההגבלים העסקיים


26ד1(א) - ביצועו של ההסדר הכובל כראיה לעצם עשייתו


27ד1(ב) - הפגיעה בתחרות וחזקות הכבילות


28ד1(ג) - החלטות הממונה ובית הדין בעניין הבנקים


29ד1(ד) - הסדר כובל כעילה נזיקית


30ד2.
עילת התביעה לפי חוק הבנקאות


30ד2(א) - מהות הניצול


31ד2(ב) - תנאים בלתי סבירים


32ד3.
הקשר הסיבתי


33חלק ה' - הבקשה לאישור התובענה כייצוגית


33ה1.
הנטל המוטל על התובע, קיומה של קבוצה ושאלת הנזק


33ה1(א) - מהו הנטל המוטל על התובע


34ה1(ב) - קיומה של קבוצה


35ה1(ג) - הערכת הנזק לתובע ותחשיב הנזק לכלל הקבוצה


36ה2.
התקיימות תנאי הסף לאישור התובענה כייצוגית


36תנאי 1 - קיומן של שאלות מהותיות משותפות של עובדה ומשפט


38תנאי 2 - תובענה ייצוגית היא הדרך היעילה וההוגנת לניהול התביעה


38תנאי 3 - יסוד סביר להניח כי עניינם של חברי הקבוצה ייוצג וינוהל בדרך הולמת


39תנאי 4 - יסוד סביר להניח כי עניינם של חברי הקבוצה ייוצג וינוהל בתום לב


39תנאי "הנזק הפוטנציאלי" לנתבע - אין סכנה ליציבות הבנקים


42ה3.
לסיכום עניין אישור התובענה כייצוגית


43חלק ו' - סעדים וסיכום





חלק א' - תמצית התובענה
1. תביעה זו עוסקת בגובה הריביות והעמלות שקובעים הבנקים בעו"ש ובאשראי שקלי לא-צמוד.
לכאורה, לכל בנק נתונה ההחלטה לקבוע את מחיר הריבית שהוא גובה ואת העמלות על מסגרות האשראי. כך לכאורה, יכול כל בנק לקבוע, את ריבית הפריים שלו, את התוספת המירבית בעו"ש, את תוספת החריגה, את עמלת הקצאת האשראי ואת דמי הניהול בחשבון חח"ד.

כוחו של הבנק לקבוע שיעורים אלו הוא (לכאורה) בלתי מוגבל והוא כפוף לכאורה רק לרצונו של הבנק ומידת התעוזה שלו לקבוע שיעורים גבוהים יותר, בהתאם לכוחו בשוק, או נמוכים יותר, בהתאם לאטרקטיביות שהוא מנסה ליצור.  


למעשה, השוק בישראל מנוהל תחת הסדר כובל, כאשר תוצאת אותו הסדר כובל היא שהשוק חף מתחרות: המחירים שקובעים הבנקים לגבי המרכיבים שציינו לעיל, שהינם המרכיבים המרכזיים בכל חשבון עו"ש וחח"ד, זהים לחלוטין.


מסיבה שאינה ברורה, הרשות להגבלים עסקיים בחרה לסכור את פיה בעניין זה וכך גם המפקח על הבנקים, תוך שהם הותירו בידי הבנקים הגדולים את הכוח לעשוק את כלל אזרחי ישראל, אזרחים פרטיים ועסקים, ע"י קביעת שיעורי ריבית גבוהים במיוחד בלא פיקוח.


תביעה זו מבקשת לפרק את ההגבל העסקי ולחייב את הבנקים בצו בית המשפט לקבוע שיעורי ריבית ועמלות בעו"ש, שיהיו תחרותיים וכלכליים, תוך שימור רווח מתאים לבנקים וקביעת מחיר הוגן לציבור.

קרטל האשראי במשק הישראלי

2. שוק הבנקאות בישראל הוא מן הריכוזיים שבעולם. לא-אחת הוגדר שוק זה כדו-אופול של שני הבנקים הגדולים, הנתבעים 1 ו-2. מן הנתונים שמפרסם בנק ישראל, עולה כי יחד עם בנק דיסקונט, שלושת הנתבעים מרכזים בידיהם את רוב האשראי לציבור, ומנגד, אוחזים (במישרין, ועד לאחרונה גם בעקיפין, באמצעות קופות גמל וקרנות נאמנות) ברוב חסכונות הציבור.
נספח א
 >  הודעת המפקח על הבנקים לעיתונות מיום 30.06.04 ולוח האינדיקטורים לריכוזיות במגזר הפיננסי
נספח ב
 >  תרשים פילוח שוק הבנקאות בישראל, עמ' 96 מתוך "סקירה שנתית 2004, מערכת הבנקאות בישראל", כפי שפורסמה באתר בנק ישראל
3. יש מחיר לריכוזיות הזו, ואת המחיר שילם ומשלם הציבור במשך שנים רבות, רבות מדי. כך למדנו מדו"ח ועדת בכר
, שנועדה לטפל בריכוזיות של פקדונות וחסכונות הציבור בידי הבנקים הגדולים או קופות גמל וקרנות נאמנות שבשליטתם, ובריכוזיות של תחום האשראי שנוצרה עקב כך.
4. תובענה זו עוסקת רק בתחום האשראי. שלושת הנתבעים הם המלווים הגדולים במדינה, ומנתוני בנק ישראל עולה כי בכל השנים האחרונות הלוו שלושת הנתבעים את רוב האשראי לציבור.
5. כוח משחית, וכוח מוחלט, משחית בצורה מוחלטת
. הריכוזיות הזו בתחום האשראי חנקה את המשק במשך שנים, והאטה את הצמיחה בו. הריכוזיות התבטאה בחוסר תחרות בין הבנקים בעניינים רבים, אולם בעיקר לעניין שיעורי הריבית ללווים. דו"ח בכר ניסח את הדברים בשפה שמגלמת את כל יסודות הגדרת ההסדר הכובל שבסעיף 2 לחוק ההגבלים העסקיים, תשמ"ח-1988 (להלן, "חוק ההגבלים העסקיים"):

"מבין כל הגורמים המשפיעים על ריבית האשראי ופער הריביות, ל"כוח השוק" המשקף את הכוח האוליגופוליסטי בענף ול"תמחור הצולב", השפעה המעוותת את חלוקת המקורות במשק ופוגעת ברווחת הציבור, ולכן כדי לצמצם השפעתם, יש לעודד את התחרות בענף ואת הגילוי הנאות".
יש לקרוא את הדברים כפשוטם: לכוח האוליגופוליסטי של הנתבעים (היינו, ריכוז הכוח בידיהם ובמשותף, בריכוז השולט על השוק), ישנה "השפעה המעוותת את חלוקת המקורות במשק ופוגעת ברווחת הציבור", וזו משפיעה "על ריבית האשראי ופער הריביות". הפתרון לחוסר התחרות האוליגופוליסטי הוא "לעודד את התחרות בענף".
תוצאות הקרטל - שיעורי הריבית הזהים והגבוהים

6. לניסוחים המורכבים הללו יש תרגום פשוט במציאות: מספרים זהים, כלומר שיעורים זהים של ריבית ושיעורים זהים של עמלות שגבו הנתבעים מן הציבור בכלל, ובחשבונות חח"ד עסקי בפרט.

ההליך יעסוק במספרים הזהים שקבעו הנתבעים לגבי חמשת אלו, הנוגעים לחשבונות חח"ד עסקי:
1.5% מרווח מריבית בנק ישראל - שיעורי ריבית החובה הבסיסית ("פריים"). שיעור הריבית הבסיסית שקבעו הנתבעים היה זהה לאורך השנים, ואף התעדכן באותו יום כלפי מעלה או מטה, ותמיד עמד במרווח זהה של 1.5% מעל לריבית בנק ישראל.
3% תוספת הסיכון: תוספת הסיכון הינה מרווח שגובה הבנק מעל לריבית הבסיסית. תוספת זו עמדה לאורך השנים על 3% אצל שלושת הנתבעים. צירוף של הריבית הבסיסית ותוספת הסיכון (הזהות אצל הנתבעים), מביא לריבית שנגבית במסגרת האשראי.
3.5% תוספת הריבית לחריגה מן המסגרת: זוהי תוספת ריבית שמשלם הלקוח בגין החריגה ממסגרת האשראי שלו. מאז 1999, גבו הנתבעים באופן אחיד 3.5% נוספים מעבר לריבית הנגבית בתוך מסגרת האשראי.
1.5% עמלת הקצאת האשראי: מדובר בריבית נוספת, המכונה בשם "עמלה", הנגבית מדי רבעון, בהתאם לגובה האשראי המוסכם לאותו רבעון. לאורך השנים האחרונות, עמדה "עמלה" זו באופן זהה על 1.5% מן האשראי.
150 ש"ח דמי ניהול קבועים לרבעון: בנוסף לעמלת הקצאת האשראי שנגזרת באחוזים מן האשראי שניתן בפועל, גבו שלושת הנתבעים גם עמלה זהה. מחיר העמלה, שהיה כמעט אחיד וזהה בין הנתבעים, נע בשנים האחרונות בטווח שבין 123 ש"ח לבין 150 ש"ח, כאשר בשנים 2003- 2005, עמדה העמלה אצל שלושת הנתבעים על 150 ש"ח לרבעון.

בכל אלו, היתה לאורך השנים אחידות וזהות כמעט מלאה, משל היו הנתבעים שלישייה משובטת.

סופו של דבר, הזהות המלאה בין כל הבנקים הגדולים הביאה למצב בו לקוחות שניהלו חשבון חח"ד קיבלו אשראי בריבית הגבוהה ב- 6% מעל הריבית שמפרסם בנק ישראל (1.5% מרווח "מוצהר" מריבית בנק ישראל + 3% תוספת סיכון + 1.5% עמלת הקצאת אשראי).

מדובר בפער עצום ביחס לעלות הכסף לבנק, פער המביא לנזקים עצומים למשק, למחנק אשראי ללקוחות ולנטל עצום בסעיף המימון.
7. ניתן היה להציג בפני בית המשפט את המספרים הזהים, לתת להם לדבר בעד עצמם ולהעיד על ניצול הלקוחות ועל ההסדר הכובל שבין הנתבעים. Res Ipsa Loquitor. ואולם, התובעת לא תסתפק בכך, אלא תציג מתוך דו"ח ועדת בכר ומתוך מחקרים של בנק ישראל את הממצאים החמורים, שיש בהם כדי להוכיח מניה וביה את ההסדר הכובל ואת תוצאותיו, או לכל הפחות, להעביר את הנטל אל הנתבעים, להוכיח כי אין המדובר בהסדר כובל, וכי יד המקרה היא שגרמה לכך ששיעורי הריבית והעמלות שגבו שלושת הנתבעים בחח"ד היו זהים לאורך העשור האחרון.
8. כפי שיוצג להלן, קרטל האשראי של הנתבעים הסב לציבור הלווים נזקים אדירים, וגרם לייקור האשראי במשק.

ראשית כל, פערי הריבית מול ריבית הפח"ק נותרו בקנה-מידה דומה (כ-7.5%) חרף ירידה דרמטית בריבית בנק ישראל: אין זה משנה אם הריבית בחח"ד היתה בסביבות 20% בסוף שנות התשעים, בסביבות 15% בתחילת העשור, ובסביבות 14%-12% לאחר מכן - פער הריבית של הבנקים היה תמיד כ- 7.5%. מאחר שהרווח המימוני של הנתבעים מקורו בפער הריבית, ניתן להבין מכך את הרווחים העצומים שגרפו הבנקים בשנים האחרונות. 

שנית, לאורך השנים היה (ועדיין קיים) הפרש עצום בין פערי הריבית של הנתבעים במגזר השקלי הלא-צמוד, לבין המגזר השקלי הצמוד. במגזר הלא-צמוד, עמד פער הריבית של הנתבעים (בהתעלם מעמלת הקצאת אשראי) בטווח שבין 2.24% לבין 3.24%. ואילו במגזר הצמוד, עמד פער הריבית בטווח שבין 0.66% לבין 1.52%. עולה מכך, שבמגזר השקלי הלא-צמוד, שריביות העו"ש והחח"ד הן חלק ממנו, היה פער הריבית של הבנקים גבוה ביותר מ- 1.6%, ולמעשה פי 3-2 מן הפער בתחום הצמוד. 
9. לשם ההסבר: "פער הריבית" הוא מונח המגדיר את המרווח בין הריבית שקונה הבנק לבין הריבית שמוכר הבנק. לכל מגזר פיננסי (שקלי, צמוד מט"ח, צמוד מדד) נמדד "פער ריבית". זהו למעשה הרווח של הבנק לגבי מגזר ריבית ספציפי.

10. הנתבעים, כמובן, נהנים מאוד מקרטל האשראי שלהם. שיעור המגזר הלא-צמוד ברווח המימוני של הנתבעים עמד על 37%- 49% מן הרווח המימוני בכללותו בשנים האחרונות, נתח גבוה באופן ניכר ביחס לרווח המימוני שהפיקו הנתבעים מן המגזר השקלי הצמוד וממגזר המט"ח.
11. התוצאות של הסדר כובל זה וכפיית הציבור ליטול אשראי יקר יותר מן האשראי שהיה מוצע לציבור אילו היתה תחרות, הינן קולוסאליות ואדירות-מימדים. מדובר במספרים עצומים: 
האשראי לציבור של שלושת הבנקים עולה כיום על 446 מיליארדי ש"ח. 
האשראי במסגרת חח"ד מהווה כ- 10% מסך האשראי לציבור.
לאמור, כ- 45 מיליארדי ש"ח לשנה מלווים הנתבעים למגזר העסקי במסגרת חח"ד.
12. כבר כאן נדגיש את מטרת התביעה והסעד המבוקש בה- הפחתה רטרואקטיבית של שיעורי הריבית - באופן הבא:
הבנקים גבו במסגרת הסדר כובל, ריבית בעו"ש שהיא לפי תחשיב בנק ישראל, בשיעור של 1.6% יותר ממקורות אחרים (מט"ח או אשראי שקלי צמוד). בנוסף, גבו הנתבעים ריבית נוספת על-דרך עמלת הקצאת אשראי בשיעור של 1.5%, שגם היא העלתה את פער הריבית ב- 1.5% נוספים.

רוצה לומר, בנק ישראל מסכים כי הבנקים גבו ריבית ייתרה בשיעור של כ- 3.1% ולכן יש להתאים את שיעורי הריבית כלפי מטה בשיעור זה. 
לכן יתבקש בית המשפט להורות על ביטול הפער האמור והתאמתו, רטרואקטיבית, לפערי הריבית המקובלים ביתר מגזרים. 
התובעת תטען כי גם את ריבית הפריים יש לתקן כלפי מטה ולהתאימה לריבית בנק ישראל, היות וממילא הבנקים מוסיפים על ריבית הפריים תוספות נוספות.
סיכומו של דבר, השיעור הכולל שיש להפחית הינו 4% לפחות מהריבית שהבנקים גבו בעו"ש.
13. המספר 4% עשוי להטעות. הוא נחזה להיות קטן ולא משמעותי. אולם כאשר מחשבים אותו לכלל הציבור, מתחוורת תמונה קשה. מאחר והמגזר העסקי לווה 45 מיליארד ש"ח בשנה בחח"ד (שהם 45,000 מיליון ש"ח) יוצא, שהציבור שילם כ- 1800 מיליון ש"ח לשנה בגין ריבית עודפת, פרי-הבאושים של חוסר התחרות. 

בשלב ראשוני ומוקדם זה של ההליכים, אומדת התובעת את הנזק לנוטלי האשראי בחשבונות החח"ד של שלושת הנתבעים, לעניין זה בלבד, על לפחות 10 מיליארד ש"ח. לגבי הציבור כולו, לעניין שיעור ריבית הפריים, עמלת הקצאת אשראי והריבית החריגה, נאמד הנזק במיליארדי ש"ח נוספים.

לצרכי התביעה ובמעמד הגשתה, תועמד הדרישה להחזר, תוך שמירה על הזכות לשנות ולהתאימה לפרטים שיתקבלו בהמשך מהבנקים, על שבעה מיליארד ש"ח.
14. התובעת תפרוס להלן את התשתית העובדתית של הדיון, תוך פירוט נתח השוק של הנתבעים, תיאום המחירים ביניהם, ההסדר הכובל העולה מאחידות המחירים והשפעתו הרעה על המחירים, על התחרות ועל המשק בכללותו. לאחר מכן, תפרט התובעת את הפירוט הנדרש לעניין התובענה הייצוגית והתנאים לאישורה.

15. בהקשר זה, ראוי לציין כי ככל הידוע לתובעת ולח"מ, הרשות להגבלים עסקיים מנהלת חקירה נגד הנתבעים בחשד לתיאום קרטליסטי בין הנתבעים. עד כה, חרף חלוף מעל שנה וחצי מפתיחת החקירה, טרם הודע על סיומה ו/או על ממצאיה. וזאת, חרף העובדה שהנתבעים הורשעו בעבר בגין תיאום קרטליסטי.
נספח ג
 >  ראיון עם מר מאיר גלבוע, לשעבר ראש מחלקת החקירות ברשות להגבלים עסקיים, בדבר החקירה המתנהלת נגד הנתבעים
נספח ד
 >  עותק כתבה המתעדת את ההרשעה של הנתבעים בגין תיאום קרטליסטי משנות השמונים
חלק ב' - ההסדר הכובל של הנתבעים 

ב1.
נתח השוק של הנתבעים
16. כאמור, שלושת הנתבעים הם המלווים הגדולים במדינה, במגזר הבנקאי ובכלל. 

דו"ח בכר מפרט נתונים ברורים להמחשת נקודה זו. להלן הנתונים מתוך דו"ח בכר, כפי שהם מופיעים בדו"ח עצמו (ר' עמוד 20):
"הטבלה שלהלן מתארת את חלקן היחסי של כל אחת מהקבוצות הבנקאיות בתחומי הפעילות המרכזיים שלהן, מתוך סך הפעילויות הללו במערכת הבנקאות, נכון ליום 31 בדצמבר 2003:

מהטבלה עולה תמונה ברורה של מערכת בנקאות ריכוזית ואוליגופוליסטית, הנשלטת באופן כמעט בלעדי על ידי שתי הקבוצות הבנקאיות הגדולות, קבוצת בנק הפועלים וקבוצת לאומי. הדומיננטיות של קבוצות אלה באה לידי ביטוי הן בתחום הבנקאות המסחרית והן במגוון הפעילויות של ניהול נכסי הציבור (קופות גמל וקרנות נאמנות) וחיתום".
נספח ה
 >  דו"ח הצוות הבין-משרדי לעניין רפורמה בשוק ההון (דו"ח בכר)
17. עולה מן הנתונים הללו, כי בסוף שנת 2003, הלוו שלושת הנתבעים סך כולל של 76% מן האשראי לציבור, לפי החלוקה הבאה: הפועלים - 33% , לאומי- 30%, דיסקונט - 13%, ובסך הכל, 429 מיליארדי ש"ח, מתוך 566 מיליארד בכלל המערכת.
18. מדי שנה מפרט בנק ישראל נתונים אודות מערכת הבנקאות, בפילוח לפי בנקים ובאופן כולל לכל המערכת הבנקאית. דוחות בנק ישראל מבוססים על הדוחות הכספיים של הבנקים, ובכללם הנתבעים. לנוחות בית המשפט הנכבד ריכזנו בטבלה את הנתונים העולים מן הנספחים השונים:
	
	 
	ליום 31 לדצמבר
	 

	
	
	2000
	2001
	2002
	2003
	2004
	2005
	סה"כ

	 
	סך האשראי לציבור
	 
	 
	 
	 
	 
	 
	

	
	
	
	
	
	
	
	
	

	הפועלים
	אשראי לציבור - מאזן ליום 31 בדצמבר
	167,255
	187,605
	191,702
	184,087
	182,470
	185,133
	 

	
	אשראי לציבור - חלק הקבוצה הבנקאית מסך המערכת
	31.5%
	32.3%
	32.7%
	32.6%
	32.3%
	31.7%
	 

	
	הרווח מפעילות מימון לפני ההפרשה לחומ"ס
	5,776
	6,059
	6,442
	6,715
	7,071
	7,609
	39,672

	
	רווח מפעילות מימון-חלק הקבוצה הבנקאית מסך המערכת
	33.5%
	33.3%
	35.7%
	35.3%
	34.2%
	34.1%
	 

	
	רווח מימוני נטו מן המגזר הלא-צמוד
	 
	 
	2,567
	 
	 
	3,063
	 

	
	שיעור המגזר הלא-צמוד ברווח המימוני
	 
	 
	42.96%
	 
	 
	47.76%
	 

	
	פער הריבית במט"י לא צמוד
	 
	 
	3.24%
	 
	 
	2.81%
	 

	
	פער הריבית במט"י צמוד
	 
	 
	0.66%
	 
	 
	1.02%
	 

	 
	ההון העצמי
	12,939
	13,259
	13,316
	14,256
	15,166
	16,278
	 

	 
	הרווח מפעולות רגילות לפני מס
	3,120
	2,363
	814
	2,190
	3,140
	3,941
	15,568

	 
	הרווח הנקי
	1,759
	960
	357
	1,357
	2,107
	2,908
	9,448

	
	
	
	
	
	
	
	
	

	לאומי
	אשראי לציבור - מאזן ליום 31 בדצמבר
	152,899
	170,155
	175,063
	169,151
	169,353
	177,255
	 

	
	אשראי לציבור - חלק הקבוצה הבנקאית מסך המערכת
	28.8%
	29.3%
	29.8%
	30.0%
	29.9%
	30.3%
	 

	
	הרווח מפעילות מימון לפני ההפרשה לחומ"ס
	5,078
	5,568
	5,182
	5,975
	6,359
	6,628
	34,790

	
	רווח מפעילות מימון-חלק הקבוצה הבנקאית מסך המערכת
	29.4%
	30.6%
	28.7%
	31.4%
	30.8%
	29.7%
	 

	
	רווח מימוני נטו מן המגזר הלא-צמוד
	 
	 
	1,698
	 
	 
	2,822
	 

	
	שיעור המגזר הלא-צמוד ברווח המימוני
	 
	 
	37.12%
	 
	 
	48.71%
	 

	
	פער הריבית במט"י לא צמוד
	 
	 
	2.24%
	 
	 
	2.69%
	 

	
	פער הריבית במט"י צמוד
	 
	 
	0.89%
	 
	 
	1.05%
	 

	 
	ההון העצמי
	12,038
	13,221
	13,400
	14,213
	14,986
	16,000
	 

	 
	הרווח מפעולות רגילות לפני מס
	1,920
	1,451
	836
	1,840
	2,760
	2,850
	11,657

	 
	הרווח הנקי
	1,734
	937
	430
	1,145
	1,864
	2,136
	8,246

	
	
	
	
	
	
	
	
	

	דיסקונט
	אשראי לציבור - מאזן ליום 31 בדצמבר
	73,651
	75,535
	75,763
	76,464
	77,518
	83,890
	 

	
	אשראי לציבור -חלק הקבוצה הבנקאית מסך המערכת
	13.9%
	13.0%
	12.9%
	14.4%
	13.7%
	14.4%
	 

	
	הרווח מפעילות מימון לפני ההפרשה לחומ"ס
	2,869
	2,914
	2,947
	2,970
	3,473
	3,697
	18,870

	
	רווח מפעילות מימון-חלק הקבוצה הבנקאית מסך המערכת
	16.6%
	16.0%
	16.3%
	15.6%
	16.8%
	16.6%
	 

	
	רווח מימוני נטו מן המגזר הלא-צמוד
	 
	 
	1,171
	 
	 
	1,508
	 

	
	שיעור המגזר הלא-צמוד ברווח המימוני
	 
	 
	43.45%
	 
	 
	45.07%
	 

	
	פער הריבית במט"י לא צמוד
	 
	 
	2.87%
	 
	 
	2.77%
	 

	
	פער הריבית במט"י צמוד
	 
	 
	0.78%
	 
	 
	1.52%
	 

	 
	ההון העצמי
	5,653
	5,672
	5,161
	5,955
	6,386
	6,718
	 

	 
	הרווח מפעולות רגילות לפני מס
	168
	-49
	161
	954
	796
	683
	2,713

	 
	הרווח הנקי
	-113
	-272
	-39
	154
	556
	458
	744

	
	
	
	
	
	
	
	
	

	
	
	2000
	2001
	2002
	2003
	2004
	2005
	סה"כ

	סך
	סך האשראי של שלושת הנתבעים מתוך סך המערכת
	74.2%
	74.6%
	75.4%
	77.0%
	75.9%
	76.4%
	 

	שלושת
	סך הרווח 3 נתבעים מפעילות מימון לפני ההפרשה לחומ"ס
	13,723
	14,541
	14,571
	15,660
	16,903
	17,934
	93,332

	הנתבעים
	סך הרווח מפעולות רגילות לפני מס - שלושת הנתבעים
	5,208
	3,765
	1,811
	4,984
	6,696
	7,474
	29,938

	 
	סך הרווח הנקי - שלושת הנתבעים
	3,380
	1,625
	748
	2,656
	4,527
	5,502
	18,438

	
	
	
	
	
	
	
	
	


נספח ו
>  דו"ח הפיקוח על הבנקים מיום 02/04/06 המסכם את הנתונים הפיננסיים של הבנקים, הבנקים למשכנתאות וחברות הבת שלהם לשנים 2003 - 2005.
נספח ז
>  דו"ח הפיקוח על הבנקים המסכם את הנתונים הפיננסיים של הבנקים, הבנקים למשכנתאות וחברות הבת שלהם לשנים 2000 - 2002.
נספח ח
 >  דו"ח הפיקוח על הבנקים מיום 02/04/06 המסכם את הנתונים הפיננסיים של בנק הפועלים לשנים 2003 - 2005.

נספח ט >  דו"ח הפיקוח על הבנקים המסכם את הנתונים הפיננסיים של בנק הפועלים לשנים 2000 - 2002.
נספח י >  דו"ח הפיקוח על הבנקים מיום 02/04/06 המסכם את הנתונים הפיננסיים של בנק לאומי לשנים 2003 - 2005.
נספח יא >  דו"ח הפיקוח על הבנקים המסכם את הנתונים הפיננסיים של בנק לאומי לשנים 2000 - 2002.
נספח יב >  דו"ח הפיקוח על הבנקים מיום 02/04/06 המסכם את הנתונים הפיננסיים של בנק דיסקונט לשנים 2003 - 2005.
נספח יג >  דו"ח הפיקוח על הבנקים המסכם את הנתונים הפיננסיים של בנק דיסקונט לשנים 2000 - 2002.
19. על מנת לא להכביד על תיק המוצגים לא צורפו כל הדוחות הכספיים של הנתבעים לכל השנים הרלוונטיות, אלא הסתפקנו בדוחות בנק ישראל המסתמכים על דוחות הבנקים השונים. במידה שהנתבעים יכפרו בנתונים המופיעים בטבלה האמורה (להבדיל מהמשמעות שלהם), שומרת  התובעת את זכותה לצרף דוחות אלו בתגובתה.
20. כאמור, מן הנתונים שפרסם בנק ישראל (ר' נספח ו' לעיל), עולה כי סך האשראי לציבור בשנת 2005 עמד על 584,328 מיליון ש"ח (היינו, כ- 584 מיליארד ש"ח).

לאחרונה, בנק ישראל פרסם דו"ח נוסף המפרט את יחסי הכוחות בין חמשת הבנקים הגדולים בישראל. ומן הנתונים של בנק ישראל עולה כי בסוף שנת 2005 עמד האשראי לציבור של שלושת הנתבעים, על 446 מיליארדי ש"ח, לפי החלוקה הבאה:
הפועלים: 185,133 מיליוני ש"ח, שהם כ- 33% מן האשראי לציבור של חמשת הבנקים הגדולים (וכאמור בנספח ח, 31.7% מסך המערכת);
לאומי: 177,255 מיליוני ש"ח, שהם כ- 32% מן האשראי לציבור של חמשת הבנקים הגדולים (וכאמור בנספח י, 30.3% מסך המערכת);
דיסקונט: 83,890 מיליוני ש"ח, שהם כ-15% מן האשראי לציבור של חמשת הבנקים הגדולים (וכאמור בנספח יב, 14.4% מסך המערכת).

ובסך הכל לשלושת הנתבעים: 80% מן האשראי לציבור של חמשת הבנקים הגדולים, ו- 76.4% מסך האשראי של כלל המערכת. הדיאגראמה המופיעה בדו"ח בנק ישראל הועתקה להלן:

נספח יד >  דו"ח הפיקוח על הבנקים מיום 02/04/06 המסכם את הנתונים הפיננסיים של חמשת הקבוצות הבנקאיות הגדולות.
21. סיכום ביניים: לעניין נתח השוק של הנתבעים בתחום האשראי: מנתוני בנק ישראל עולה באופן ברור ומובהק כי שלושת הנתבעים שולטים בשנים האחרונות בנתח שוק כולל שבין 74% לבין 77% מן האשראי לציבור.
22. משמעות הדבר, מבחינה אפקטיבית, הינה ששלושה מכל ארבעה שקלים שהלוו במדינה בשנים האחרונות, הולוו על ידי הנתבעים, לפי התנאים שהנתבעים קבעו. 
23. סיכום ביניים שני: לעניין נתח השוק של הנתבעים מרווחי המערכת מפעילות מימון: ניתן ללמוד מן הנתונים דלעיל, כי הנתח של הנתבעים ברווח מפעילות מימון (לפני הפרשה לחובות מסופקים), היה כמעט תמיד גדול מחלקו של כל נתבע באשראי לציבור. לדוגמא: בשנת 2005, חלקו של בנק הפועלים מסך האשראי במערכת עמד על 31.5%. ואילו, הרווח מפעילות מימון של בנק הפועלים היה 33.5% מן הרווח של כלל המערכת הבנקאית מפעילות מימון.
24. כפי שניווכח להלן, השליטה המוחלטת של הנתבעים בשוק האשראי קיבלה ביטוי גם בשיעורי הריבית האחידים והמופקעים שקבעו לאורך השנים, תוך תיאום ביניהם. 
ב2.
התיאום בין הנתבעים - המספרים הזהים
ב2(א) - הכבילה לעניין "המחיר שישולם" "המחיר שיוצע" ו"הריווח שיופק"
25. לאחר שחזינו בלפיתת החנק שלופתים הנתבעים את המשק בכל הנוגע לאשראי, נידרש אל התיאום ביניהם. מאחר שעסקינן בתובענה שעיקרה (אף כי לא כולה) הגבל עסקי, נביא תחילה מלשון החוק.

סעיף 2 לחוק ההגבלים העסקיים, שכותרתו "הסדר כובל", קובע כדלקמן: 
" (א) הסדר כובל הוא הסדר הנעשה בין בני אדם המנהלים עסקים, לפיו אחד הצדדים לפחות מגביל עצמו באופן העלול למנוע או להפחית את התחרות בעסקים בינו לבין הצדדים האחרים להסדר, או חלק מהם, או בינו לבין אדם שאינו צד להסדר. 

(ב)
מבלי לגרוע מכלליות האמור בסעיף קטן (א) יראו כהסדר כובל הסדר שבו הכבילה נוגעת לאחד העניינים הבאים:

(1)
המחיר שיידרש, שיוצע או שישולם;

(2)
הריווח שיופק; ..."

לשון החוק בנוגע לכבילה מתייחסת בין היתר לכבילה בנוגע ל"מחיר שיוצע או שישולם" או "הריווח שיופק".
הביטוי "מחיר" מוגדר בחוק ההגבלים העסקיים כך - "לרבות הפרשי הצמדה למדד או למטבע, ריבית, שיעורי תשלום ותנאי תשלום אחרים;".
אין חולק, כי הריבית התעריפית שמוצעת לציבור, כלומר ריבית החח"ד שגובים הנתבעים, מהווה "מחיר שישולם" ובוודאי שהיא מהווה את "המחיר שיוצע".


מאחר שריבית בנק ישראל היא המדד האובייקטיבי והאחיד למחיר הריבית לבנקים (בין אם הם לווים את הריבית מבנק ישראל ובין אם מגורמים אחרים), ועליה מתווספות תוספות אחידות וזהות המהוות את המרווח הפיננסי של הבנקים, הרי שניתן גם לומר כי כבילה לעניין שיעור הריבית שגובה כל בנק מן הלקוחות, מעל לריבית בנק ישראל, מהווה את "הריווח שיופק".
26. נתייחס להלן לתיאום מחירי האשראי ועמלות האשראי בין הנתבעים, כמגלמים "מחיר שיוצע" ו/או "מחיר שישולם" ו/או "ריווח שיופק". לפני כן, נבאר את משמעות סוגי הריבית והעמלות בהן היה תיאום מחירים.
ב2(ב) - מבנה האשראי, הריבית והעמלות בהן היה תיאום מחירים
27. ריבית הפריים, ששיעורה אצל הנתבעים עמד ועומד תמיד (ובאופן מתואם) 1.5% מעל לריבית בנק ישראל, הינה רק העוגן לבחינת תמונת האשראי.
כבר כאן נציין כי לא משמיים נגזרה התוספת של 1.5% על ריבית בנק ישראל, אלא כי מדובר בתיאום בין הבנקים שהביא את התוספת להיות קבועה ואחידה בשיעור של 1.5% בלא תלות בגובה הריבית באותה העת.
28. כל לקוח (פרטי או עסקי) הנוטל אשראי במטבע ישראלי לא-צמוד, נוטל את האשראי בריבית מסויימת, הנקבעת ביחס לריבית הפריים. גם הריבית בעו"ש ובחח"ד, כפי שעולה בבירור מן הטבלאות שלהלן, נקבעת ביחס לפריים. 
29. יתרת חובה בחשבון חח"ד של לקוח בבנק יכולה היתה להימצא עד אמצע שנת 2006 באחד משני מצבים:
יתרת חובה בתוך מסגרת האשראי, בגינה מחויב הלקוח בריבית חובה, שמורכבת מריבית הפריים ומתוספת הסיכון המירבית. כך למשל, אם ריבית הפריים של הבנק עומדת על 5%, תתווסף לה תוספת הסיכון בשיעור של 3%. ובסך הכל, הלקוח ישלם ריבית חובה בשיעור של 8% (5% + 3%).
יתרת חובה מחוץ למסגרת האשראי, בגינה מחויב הלקוח בריבית חובה שעליה מתווספת ריבית חריגה. כך למשל, אם ריבית הפריים של הבנק עומדת על 5%, תתווסף לה תוספת הסיכון בשיעור של 3%, ועליה תתוסף הריבית החריגה בשיעור של 3.5%. ובסך הכל, הלקוח ישלם הלקוח בגין החריגה ריבית כוללת בשיעור של 11.5% (5% + 3% + 3.5%).
30. לצורך המחשה ניעזר בדוגמא להלן:
לקוח מצוי ביתרת חובה של 12,000 ש"ח. מסגרת האשראי שלו הינה 10,000 ש"ח, כלומר הוא חורג ב- 2,000 ש"ח ממסגרת האשראי. 
בגין יתרת החובה שבתוך מסגרת האשראי (10,000 ש"ח) תיגבה ממנו לאורך השנה ריבית הפריים בשיעור של 5%, שמתווספת לה תוספת הסיכון בשיעור של 3%. ובסך הכל, הלקוח ישלם ריבית חובה בשיעור של 8% (5% + 3%), שהם 800 ש"ח
.
בגין יתרת החובה שמחוץ למסגרת האשראי (2,000 ש"ח) ישלם הלקוח ריבית כוללת בשיעור של 11.5% (5% פריים + 3% תוספת סיכון + 3.5% תוספת חריגה), שהם 230 ש"ח.
לסכומים אלו יש להוסיף 1.5% בגין "עמלת הקצאת אשראי", השווים ל- 150 ש"ח נוספים. 
ובנוסף יש להוסיף גם 150 ש"ח לרבעון כ"דמי ניהול קבועים".
31. ממבנה זה, הזהה לגבי שלושת הנתבעים, לפיו נקבע שיעור הריבית המשולם בפועל, עולה באופן ברור כי עיקר תשלומי הריבית בשנים האחרונות הינן תוספות זהות שמוסיפים הבנקים על הריבית האמיתית במשק באותה העת.
ב2(ג) - העמלות והאשראי בחח"ד מאז 1998 
32. התובעת תציג להלן את המספרים עצמם, כלומר את שיעורי הריבית והעמלות בחח"ד, שהציעו הנתבעים לציבור במהלך השנים האחרונות. הנתונים נלקחו מהמסמכים הבאים המצורפים בזאת:
הריביות שמפרסם בנק ישראל, כפי שהן מפורסמות באתר בנק ישראל.
"תעריף הריבית הבסיסית בחח"ד", המהווה ממוצע חודשי משוקלל, לפי דיווחי שבעת הבנקים הגדולים לבנק ישראל (כפי שפורסם באתר בנק ישראל).
הודעות בדבר שיעורי ריבית שפרסמו הנתבעים בימים זהים, במהלך השנים 1998 - 2005.
נספח טו >  טבלת הריביות שמפרסם בנק ישראל משנת 1995 ואילך.
נספח טז >  טבלאות הריביות הבסיסיות בחח"ד שמפרסם בנק ישראל, מן השנים 2005-1998

ועתה, ניתן למספרים לדבר בעד עצמם.
33. ביום 09/08/1998:
	הריביות והתוספות ביום 09/08/1998
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	9.50%
	11.00%
	11.00%
	11.00%
	11.00%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.00%
	3.00%
	3.00%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	123
	125
	123


נספח יז >  הודעות בדבר שיעורי ריבית שפרסמו הנתבעים ביום 09/08/1998
34. ביום 27/04/2000:
	הריביות והתוספות ביום 27/04/00
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	9.30%
	10.80%
	10.80%
	10.80%
	

	תוספת הסיכון מרבית מעל לפריים
	
	
	3.00%
	3.00%
	

	תוספת הריבית על החריגה
	
	
	3.50%
	3.50%
	

	עמלת הקצאת אשראי - שנתי
	
	
	1.50%
	1.50%
	

	דמי ניהול קבועים לרבעון (בש"ח)
	
	
	138
	135
	


נספח יח >  הודעות בדבר שיעורי ריבית שפרסמו הנתבעים ביום 27/04/2000
35. ביום 01/02/2001:
	הריביות והתוספות ביום 01/02/01
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	7.70%
	9.20%
	9.20%
	9.20%
	9.20%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	138
	140
	138


נספח יט >  הודעות בדבר שיעורי ריבית שפרסמו הנתבעים ביום 01/02/2001
36. ביום 26/07/2001:
	הריביות והתוספות ביום 26/07/2001
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	6.30%
	7.80%
	7.80%
	7.80%
	7.80%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	142
	140
	142


נספח כ >  הודעות בדבר שיעורי ריבית שפרסמו הנתבעים ביום 26/07/2001
37. ביום 28/06/2002:
	הריביות והתוספות ביום 28/06/2002
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	9.10%
	10.60%
	10.60%
	10.60%
	10.60%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	150
	142
	140


נספח כא >  הודעות בדבר שיעורי ריבית שפרסמו הנתבעים ביום 28/06/2002
38. ביום 28/08/2003:
	הריביות והתוספות ביום 28/08/2003
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	6.50%
	7.92%

	8.00%
	8.00%
	8.00%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	150
	150
	150


נספח כב >  הודעות בדבר שיעורי ריבית שפרסמו הנתבעים ביום 28/08/2003
39. ביום 01/04/2004:
	הריביות והתוספות ביום 01/04/2004
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	4.10%
	5.60%
	
	5.60%
	5.60%

	תוספת הסיכון מרבית מעל לפריים
	
	
	
	3.00%
	3.00%

	תוספת הריבית על החריגה
	
	
	
	3.50%
	3.50%

	עמלת הקצאת אשראי - שנתי
	
	
	
	1.50%
	1.50%

	דמי ניהול קבועים לרבעון (בש"ח)
	
	
	
	150
	150


נספח כג >  הודעות בדבר שיעורי ריבית שפרסמו הנתבעים ביום 01/04/2004
40. ביום 30/12/2004:
	הריביות והתוספות ביום 30/12/2004
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	3.70%
	5.17%
	5.20%
	5.20%
	5.20%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	150
	150
	150


נספח כד >  הודעות בדבר שיעורי ריבית שפרסמו הנתבעים ביום 30/12/2004
41. ביום 30/10/2005:
	הריביות והתוספות ביום 30/10/2005
	ריבית בנק ישראל
	ממוצע 7 בנקים
	הפועלים
	לאומי
	דיסקונט

	ריבית חובה בסיסית (פריים)
	4.00%
	5.50%
	5.50%
	5.50%
	5.50%

	תוספת הסיכון מרבית מעל לפריים
	
	
	3.00%
	3.00%
	3.00%

	תוספת הריבית על החריגה
	
	
	3.50%
	3.50%
	3.50%

	עמלת הקצאת אשראי - שנתי
	
	
	1.50%
	1.50%
	1.50%

	דמי ניהול קבועים לרבעון (בש"ח)
	
	
	150
	150
	150


נספח כה >  הודעות בדבר שיעורי ריבית שפרסמו הנתבעים ביום 30/10/2005
ב2(ד) - סיכום ביניים של הממצאים בדבר אחידות הריביות והעמלות
42. האחידות המספרית בין הנתבעים מלמדת כי לציבור לא היתה בחירה או ברירה או מגוון במובן הצרכני של המילים, או בכל מובן אחר. לא משנה לאיזה בנק נכנס הלקוח, לזה או לאחר שמעבר לכביש, היו שיעורי הריבית והעמלות זהים ואחידים.
ההבדל הממשי בין בנק אחד למשנהו הצטמצם לצבע של הלוגו, לזהותו של כוכב הטלוויזיה התורן שפירסם בנק כזה או אחר, ולגרנדיוזיות של מסע הפרסום.
43. הנתונים שנפרסו לעיל מוכיחים את הבאות:
הריבית הבסיסית (פריים) של שלושת הנתבעים בחח"ד הייתה תמיד בהפרש קבוע וזהה של 1.5% מעל ריבית בנק ישראל, בכל התקופה.
תוספת הסיכון המרבית (מעל לפריים) היתה זהה אצל שלושת הנתבעים לאורך כל השנים, ועמדה תמיד על ערך זהה: 3% מעל לפריים.
תוספת הריבית על החריגה היתה זהה אצל שלושת הנתבעים לאורך כל השנים, ועמדה תמיד על ערך זהה: 3.5% מעל לתוספת הסיכון (כלומר, 6.5% מעל לפריים).
העמלות שגבו שלושת הנתבעים בחח"ד היו זהות, בכל התקופה: 150 ש"ח דמי ניהול
 ו- 1.5% עמלת הקצאת אשראי.
סופו של דבר, הזהות המלאה בין כל הבנקים הגדולים מביאה למצב בו לקוחות שניהלו חשבון חח"ד קיבלו אשראי בריבית הגבוהה ב- 6% מעל הריבית שמפרסם בנק ישראל (ובחריגה מן המסגרת שילמו 3.5% נוספים).
44. לנתונים הברורים דלעיל ניתן ליתן גם חיווי חזותי. מחברי דו"ח בכר הנכבדים הסתמכו בדיוניהם ובדו"ח על מאמר מפורט של ה"ה יעקב פרוש ודוד רוטנברג בשם "פרמיית הסיכון ו"כוח השוק" בבנקאות הישראלית" (2002) 
. הכותבים מנתחים את מפת האשראי בישראל ובמאמרם מופיעים תרשימים מאלפים, שכוחם הוויזואלי שווה יותר מאלף מילים.
נספח כו >  עותק המאמר פרמיית הסיכון ו"כוח השוק" בבנקאות הישראלית", יעקב פרוש ודוד רוטנברג (2002)
45. פרוש ורוטנברג צירפו למאמרם דיאגרמה המשווה את ריבית האשראי בחח"ד, ריבית הפריים וריבית בנק ישראל. המרווח תמיד היה זהה:

46. העובדה שהקווים בדיאגראמה הינם מקבילים מעידה כי המרווחים תמיד היו זהים. בשוק בו אין תחרות, אין סטייה מעלה או מטה מן הקווים המקבילים. זאת, כי כל שלושת הבנקים הגדולים הם שקבעו את הממוצע, ומאחר שהנתונים של שלושתם היו זהים, הרי שהמרווח הזהה שהם קבעו ביחס לריבית בנק ישראל, נשאר אחיד כל השנים. 
47. זה המקום לציין מה חושבים על כך משרד האוצר וחלק מן המחוקקים. בדיון שנתקיים בוועדת הכלכלה של הכנסת ביום 21/10/2003 בעניין "עלות האוברדרפט לצרכנים" עלה נושא המרווח הקבוע בשיעור 1.5% מעל לריבית בנק ישראל. מר עופר קליין, מאגף הכלכלה והמחקר של משרד האוצר, הביע בדיון עמדה נחרצת נגד המרווח הקבוע והאחיד דנן (ר' עמ' 14 לפרוטוקול המצורף):
עו"ד יצחק קמחי {הממונה על הגנת הצרכן, הח"מ}:... כאן אנחנו עדין לנושא הבא של התאימות בין גובה הריבית במשק לגובה הריבית באוברדרפט. יש לדעתי, מקום שהפיקוח על הבנקים ידאג ויתערב בנושא זה כדי שתהיה תאימות ביניהם".
עופר קליין {מאגף הכלכלה והמחקר של משרד האוצר, הח"מ}: כולם חושבים ששיעור הריבית נגזר מהשמיים. זה ממש לא ככה. הריבית על הלוואות זה ריבית פריים פלוס משהו שאמור לשקף את הסיכון לבנק ואת הרווח. ריבית הפריים זאת ריבית בנק ישראל פלוס אחד וחצי. כשהריבית של בנק ישראל היא 15% ומוסיפים אחד וחצי אז מדובר באחוז קטן, אבל כשהריבית היא 6% אז האחד וחצי נוספים זה בונוס מאוד גדול. למה האחד וחצי זהה בכל הבנקים?

מנחם אייזנטל {בנק לאומי, הח"מ}:בארצות הברית ריבית הבסיס היא אחוז אחד וריבית הפריים היא 4%. אצלנו הפריים הוא אחוז וחצי. האחוז וחצי זה התחרות שקיימת.

ח"כ דוד טל: איפה התחרות אם זה זהה? אני יודע שיש תחרות כשזה לא זהה."
נספח כז >  פרוטוקול הדיון בועדת הכלכלה של הכנסת מיום 27/10/2003.
48. הטענה מצד נציג בנק לאומי הינה התחכמות לשמה. מעבר לעובדה כי הנתון המצוטט לגבי הפריים בארצות הברית אינו נכון (הוא 3% ועליו אין כל תוספות קבועות נוספות), יש לדייק ולהדגיש כי התוספת הממשית מעל ריבית בנק ישראל היא 6%. לא פחות. 6% ריבית המורכבת משלושה גורמים שונים: 1.5% תוספת על ריבית פריים, 1.5% דמי הקצאת אשראי ו- 3% תוספת ריבית חובה בסיסית.
49. בנקודה זו ראוי להתייחס שוב לסוגיית "דמי הניהול הקבועים" שעמדו בשנים האחרונות על סך של 150 ש"ח בשלושת הבנקים הנתבעים. הנספחים שצורפו לעיל, הדוחות הכספיים של הנתבעים, ושורת ההיגיון, מלמדים כולם כי לשלושת הנתבעים מספר סניפים שונה, מספר עובדים ועלות שכר שונים; לשלושת הנתבעים הכנסות שונות, הוצאות שונות ורווחים שונים; לשלושת הנתבעים לקוחות שונים. ומשום מה, העמלה שגובים כולם הינה זהה. משל אין כל משמעות לעלויות ניהול הסניפים, עלויות השכר וכיוצא בהללו עלויות.

הערך האחיד של "דמי הניהול הקבועים", 150 ש"ח, ועמלת הקצאת האשראי הקבועה (1.5%) כמו גם שיעורי הריבית הזהים, מעידים על תיאום מחירים מוחלט.

50. הערכים האחידים והזהים שהוצגו לעיל מעבירים את הנטל לשכם הנתבעים, להוכיח כי לא תיאמו את העמלות ושיעורי הריבית ביניהם. הנתבעים מצופים לתמוך את טענתם בתצהירים של כל הממונים על תחומי האשראי בבנקים הנתבעים, בכל אחת מן השנים הרלוונטיות לתובענה, תוך צירוף של כל הפרוטוקולים של כל הדיונים בהם הוחלט על שיעורי הריבית ושיעורי העמלות.

כמעט כל הלקוחות נטלו את האשראי בריבית המקסימלית
51. יטען הטוען, כי לא כל הלקוחות שילמו בחח"ד את תוספת הסיכון המקסימלית בשיעור של 3%, וכי חלק נהנו מהטבה בתוספת הסיכון. לטענה זו יש שתי תשובות שהנתבעים יאלצו להתמודד עימן.
ראשית, גם אם חלק מן הלקוחות שילמו תוספת סיכון המופחתת, הרי שתוספת זו התייחסה תמיד לשיעור המקסימלי האחיד שקבע הבנק ולריבית הפריים האחידה וזהה.
שנית, הרוב המוחלט של הלקוחות כן שילם את תוספת הסיכון המקסימלית, ולכן, הרוב המוחלט של הלקוחות סבל מקרטל האשראי של הנתבעים. 
52. סיכומו של דבר, אין לעובדה שחלק זעום מן הלקוחות נהנה מתוספת סיכון מופחתת יחסית לעוגנים אחידים וגבוהים, כדי לכרסם כהוא זה בטיעון בדבר חנק התחרות וייקור האשראי לציבור.
ב3.
תוצאת ההסדר הכובל - הפחתת התחרות, ייקור האשראי ופגיעה בציבור

53. כפי שציינו במבוא, לאחידות מחירי האשראי של הנתבעים בשנים האחרונות היה מחיר. במצב בו אין תחרות – כי מחיר המוצר (הכסף) זהה בכל בנק – ישנה פגיעה יסודית ואינהרנטית בציבור.

בפרק זה נסקור היבטים הנוגעים לחנק התחרות בתחום האשראי, להשלכות הקשות שלו על מחיר האשראי במשק, ולרווחים העצומים שהנתבעים הרוויחו על גב הציבור במשך שנים, בחסותו של קרטל האשראי שלהם.
ב3(א) - ממצאי דו"ח בכר בעניין ייקור האשראי והעדר תחרות
54. נפתח בדו"ח בכר (נספח ה כאן), המהווה סינופסיס של המצב העגום בתחום האשראי נכון לשנת 2004. דו"ח בכר חתום על ידי כל הרגולטורים הנוגעים לעניין: 
דר' יוסי בכר, מנכ"ל משרד האוצר;
מר אייל בן-שלוש, הממונה על שוק ההון;
מר משה טרי, יו"ר רשות ניירות ערך;
מר יואב להמן, המפקח על הבנקים;
עו"ד דוידה לחמן מסר, משנה ליועץ המשפטי לממשלה (כלכלי-פיסקאלי);
עו"ד ימימה מזוז, יועצת משפטית משרד האוצר;

ד"ר מאיר סוקולר, משנה לנגיד בנק ישראל;

מר דרור שטרום, הממונה על הגבלים עסקיים;

55. ובכן, קבוצה נכבדה זו של מומחים חסרי-פניות, ניתחה את מצבם העגום של שוק הבנקאות ושוק ההון הישראלי, ומצאה, בין היתר, כי - 

"הריכוזיות בשוק ההון, המלווה בדפוסי התנהגות של תחרות בין מעטים, באה לידי ביטוי במלוא חריפותה הן במבנה הפנימי של מערכת הבנקאות והן בעובדה שלצידה חסרה נוכחותם של מתווכים פיננסיים מהותיים נוספים. למעשה מדובר בריכוזיות בשני רבדים – ריכוזיות במערכת הבנקאית וריכוזיות במכלול הפעילויות המאפיינות את שוק ההון. מבנה שוק זה מעכב את היווצרותו של שוק הון משוכלל בו פועלים מספר רב של גופים, המונעים על ידי כוחות השוק החופשי. הדומיננטיות של הבנקים בכל תחומי הפעילות הפיננסית במשק, ובפרט שליטתם בתחום קופות הגמל וקרנות הנאמנות, היא גורם מרכזי המעכב את ההתפתחות של שוק מימון חוץ-בנקאי, שבהעדרו נוצרת תלות רבה בין המגזר העסקי לבין המערכת הבנקאית. התלות במערכת הבנקאית מותירה את קבלת ההחלטות באשר להקצאת האשראי במשק כולו בידי מעטים ומביאה לצמצום ניכר במגוון מקורות האשראי. שני אלה גם יחד מביאים לייקור האשראי במשק, וכפועל יוצא, לעיכוב במיצוי פוטנציאל צמיחתו. בנוסף, הריכוזיות הגבוהה והתלות הרבה הנוצרת בעקבותיה, מהווים גורם סיכון משמעותי ליציבות הפיננסית של המשק." {שם, בעמוד 14}.
56. או במילים אחרות, הריכוזיות בתחום האשראי במשק, כפי שהודגמה בנתונים של בנק ישראל שהובאו לעיל, הביאה לתוצאות החמורות הבאות:
קבלת ההחלטות בנוגע לאשראי מצויה בידי מעטים;
צמצום ניכר במקורות האשראי במשק;
ייקור האשראי במשק;
עיכוב פוטנציאל הצמיחה;
סיכון ליציבות הפיננסית של המשק;

57. עמודים 21-20 לדו"ח בכר נוגעים במישרין לענייננו, ומתארים את ההשפעה הרעה של הריכוזיות והעדר התחרות על מחיר האשראי במשק. מן הדו"ח עולים הפרטים הבאים:
כזכור, הדו"ח מפרט את הנתונים לגבי האשראי לציבור. מן הנתונים עולה כי מתוך סך הפעילויות הללו במערכת הבנקאות, נכון ליום 31 בדצמבר 2003, נתח האשראי לציבור של שלושת הנתבעים היה כדלקמן: הפועלים - 33% , לאומי- 30%, דיסקונט - 13%.
מחברי הדו"ח טוענים כי מהנתונים "עולה תמונה ברורה של מערכת בנקאות ריכוזית ואוליגופוליסטית, הנשלטת באופן כמעט בלעדי על ידי שתי הקבוצות הבנקאיות הגדולות, קבוצת בנק הפועלים וקבוצת לאומי. הדומיננטיות של קבוצות אלה באה לידי ביטוי הן בתחום הבנקאות המסחרית והן במגוון הפעילויות של ניהול נכסי הציבור (קופות גמל וקרנות נאמנות) וחיתום".

עוד מוסיפים מחברי הדו"ח כי "אין מדובר בתמונה ארעית אלא במצב שנמשך לאורך שנים רבות. במהלך התקופה לא קמו בישראל בנקים חדשים והצטרפותם של גופים חדשים היא מינורית ומוגבלת לפלח לקוחות מסוים ומצומצם. נמצא אפוא כי לאורך זמן, המדובר במערכת שהריכוזיות בה, הגבוהה מאד מלכתחילה – גוברת והולכת, והבעייתיות הנובעת ממנה – הולכת ומחריפה".
מחברי הדו"ח מתמודדים עם הטענה כי יתכנו שווקים ריכוזיים אך תחרותיים: "המציאות מורה שלא כך הם פני הדברים בתחום הבנקאות בישראל. מחקרים מראים, כי קיים קשר ברור בין פער הריבית לאשראי ולפיקדונות במגזר השקלי הלא צמוד, לבין הריכוזיות במערכת הבנקאית. עוד מלמדים הם, כי קיימת סטייה משמעותית בין הריבית שגובים הבנקים בישראל לבין העלות  השולית של מתן האשראי."
מחברי הדו"ח מצטטים ממצאי המחקרים מהם "עולה כי לא זו בלבד שהבנקים אינם גובים מלקוחותיהם מחיר המשתווה לעלות השולית של השירות, כפי שניתן לצפות במסגרת התנהגות תחרותית, אלא שהסטייה גדולה יותר במגזר משקי הבית וחריפה יותר כאשר מדובר בשני הבנקים הגדולים". 
ועוד מדגישים כותבי הדו"ח, כי "מחקר נוסף העוסק ב"כוח השוק" של הבנקים מדגיש כי "מבין כל הגורמים המשפיעים על ריבית האשראי ופער הריביות, ל"כוח השוק" המשקף את הכוח האוליגופוליסטי בענף ול"תמחור הצולב", השפעה המעוותת את חלוקת המקורות במשק ופוגעת ברווחת הציבור, ולכן כדי לצמצם השפעתם, יש לעודד את התחרות בענף ואת הגילוי הנאות...
".
58. דו"ח בכר מפרט בהרחבה היבטים רבים ונוספים של הריכוזיות בשוק ההון ושוק הבנקאות הישראלי, אולם אין חולק, כי הגברת התחרות בתחום הקצאת האשראי, מהווה נדבך קריטי בהגברת התחרות: "הצוות סבר כי יצירת מבנה שוק הון תחרותי חייבת להישען על שלושה תהליכים מרכזיים

הגברת התחרות בניהול הנכסים הכספיים של הציבור – צמצום הריכוזיות בשליטה ובניהול של השקעות הציבור, באמצעות ביזור הניהול של אפיקי ההשקעה הקיימים.

הגברת התחרות בתחום מקורות המימון (האשראי) – צמצום הריכוזיות בתחום האשראי על ידי יצירת מקורות אשראי חלופיים, באמצעות פיתוח אפיקי האשראי החוץ-בנקאי, כמקובל במרבית מדינות העולם.

הגברת התחרות כלפי מגזר משקי הבית..."
59. סיכום ביניים שלישי: לעניין ההשלכה של ריכוזיות האשראי במשק על מחיר האשראי ועל התחרות: לשיטת מחברי דו"ח בכר, הריכוזיות בשוק האשראי בישראל וחוסר התחרות המובנה בה, ייקרה את מחיר האשראי לציבור, והזיקה למשק בכללותו.
60. התובעת תטען כי חלקם של שלושת הנתבעים בסאגה הארוכה של עושק הציבור באשראי יקר, מהווה כ- 80%, ולכן, לפתחם רובץ חטאת.
61. התובעת תטען, כי האמור בדו"ח בכר לעניין חנק התחרות וייקור האשראי במשק, מהווה ראיה שיש בה כדי להעביר את הנטל אל שכם הנתבעים, להוכיח שקרטל האשראי שלהם לא פגע בתחרות ולא הביא לייקור האשראי במשק.
62. בהקשר זה, התובעת תזכיר לבית המשפט ולנתבעים כי מי שכיהן בעת דיוני הועדה כממונה על ההגבלים העסקיים, מר דרור שטרום, חתום בעצמו על דו"ח בכר שקבע את הממצאים הללו בדבר ייקור האשראי לציבור והגבלת התחרות.
ב3(ב) - הנתונים הגולמיים המלמדים על פערי הריבית ועושק הציבור עקב ההסדר הכובל
63. כפי שהוסבר לעיל, קרטל האשראי של הנתבעים הביא לייקור האשראי במשק. בחלק זה נפרוט שובר זה לפרוטות, על דרך הצגת הנתונים המתעדים את המשמעות המעשית של הביטוי "ייקור האשראי במשק".
64. אחד המאפיינים של שוק האשראי הוא "פער הריבית". ההיבטים השונים הנלמדים מפערי הריבית של הנתבעים מלמדים כי:
פער הריבית של הנתבעים בעו"ש גבוה באופן בלתי-פרופורציונלי לריבית בנק ישראל.
פער הריבית של הנתבעים במגזר השקלי הלא-צמוד (לרבות חח"ד), גבוה באופן ניכר מפער הריבית במגזרי אשראי אחרים.
65. בנק ישראל ניתח את פערי הריבית בלוחות מפורטים הכוללים את השנים 1975 – 2003 וכן פילוח רבעוני לשנים 1997 – 2003. נביא את הנתונים הרלוונטיים, ולאחר מכן ננתח את המשמעות האפקטיבית שלהם מבחינת הציבור הלווה. הביטוי פער ריבית בעמודה השמאלית מוגדר "הפער בין ריבית החח"ד לריבית הפח"ק".

	-5.5
	20.4
	22.6
	16.1
	17.7

	13.3

	12.0
	7.5

	1999:2
	4.3
	19.2
	21.3
	15.0
	16.5
	4.9

	10.7
	11.5
	7.7

	1999:3
	5.1
	18.5
	20.6
	14.4
	15.9
	5.3
	11.7
	10.2
	11.3
	7.5

	1999:4
	1.9
	18.2
	20.4
	14.1
	15.5
	6.0
	11.4
	10.1
	10.9
	7.4

	2000:1
	-4.8
	16.9
	19.1
	12.8
	14.1
	6.0
	10.3
	9.0
	9.1
	7.3

	2000:2
	6.6
	15.9
	18.2
	11.7
	13.1
	6.5
	9.4
	8.1
	9.0
	7.3

	-3.3
	15.5
	17.8
	11.3
	12.6
	6.6
	9.1
	7.7

	7.3

	1.9
	14.9
	17.3
	10.6
	11.8
	6.6
	8.4
	7.0
	8.3
	7.3

	2001:1
	-1.9
	14.3
	16.5
	9.9
	11.1
	5.2
	7.8
	6.5
	7.3
	7.3

	2001:2
	6.6
	13.6
	15.8
	9.1
	10.3
	4.1
	7.1
	5.9
	6.6
	7.3

	2001:3
	3.6
	13.0
	15.1
	8.3
	9.6
	3.3
	6.4
	5.2
	6.4
	7.4

	2001:4
	-2.3
	12.7
	14.8
	7.9
	9.2
	2.0
	6.0
	4.7
	5.7
	7.6

	2002:1
	9.8
	10.7
	12.8
	6.2
	7.4
	1.8
	4.1
	3.1
	4.8
	7.4

	2002:2
	16.3
	12.1
	14.1
	7.2
	8.5
	1.8
	5.2
	4.2
	7.2
	7.6

	2002:3
	2.6
	16.0
	17.8
	10.5
	11.9
	1.7
	9.1
	7.9
	8.9
	7.5

	2002:4
	-1.8
	15.4
	17.2
	10.5
	11.8
	1.4
	9.2
	7.9
	8.7
	7.0

	2003:1
	3.2
	15.5
	16.8
	10.7
	12.0
	1.2
	9.0
	7.7
	8.5
	7.3

	2003:2
	-5.0
	14.7
	16.2
	10.2
	11.4
	1.1
	8.4
	7.1
	7.6
	7.1

	2003:3
	-3.9
	12.9
	14.9
	9.2
	10.2
	1.0
	7.0
	5.7
	6.5
	6.8

	2003:4
	-1.6
	11.7
	13.9
	7.9
	9.0
	1.0
	5.6
	4.4
	5.4
	7.0


נספח כח >  לוחות 3.5(1 ו- 3.5(2) מאתר בנק ישראל, שעניינם "האינפלציה שער החליפין ושיעורי הריבית האפקטיבית" 
66. הנתונים דלעיל, של בנק ישראל, מלמדים את הבאות:
ריבית החח"ד ירדה מ- 22% ברבעון הראשון של 1997 ל- 16% - 15% בשנת 2000, ואפילו לערכים נמוכים יותר (למשל 10.7% ברבעון 1/2002) לאחר מכן.
חרף הירידה הדרמטית של שיעור ריבית החח"ד (בשל ירידת ריבית בנק ישראל, מן הסתם) פער הריבית (הפער בין ריבית החח"ד לריבית הפח"ק) נע בשנים 1997-2003 בטווח שבין 6.8% לבין 8.2%.
67. סיכום ביניים רביעי: לעניין פערי הריבית שנותרו דומים חרף ירידה דרמטית בריבית בנק ישראל: לא משנה אם הריבית בחח"ד היתה בסביבות 20% בסוף שנות התשעים, בסביבות 15% בתחילת העשור, ובסביבות 14%-12% לאחר מכן, פער הריבית של הבנקים היה תמיד כ- 7.5%.

מאחר שהרווח המימוני של הנתבעים מקורו בפער הריבית (שכן עיקר המימון מגיע מפח"ק), ניתן להבין את הרווחים העצומים שגרפו הבנקים בשנים האחרונות. 
68. על רקע זה ניתן להבין את שציטטנו לעיל מדו"ח בכר: "מחקרים מראים, כי קיים קשר ברור בין פער הריבית לאשראי ולפיקדונות במגזר השקלי הלא צמוד, לבין הריכוזיות במערכת הבנקאית. עוד מלמדים הם, כי קיימת סטייה משמעותית בין הריבית שגובים הבנקים בישראל לבין העלות  השולית של מתן האשראי."
69. בנקודה זו ראוי לחזור שוב אל הטבלה המסכמת את נתוני בנק ישראל שהבאנו בעמודים 7 - 9 לעיל, המסכמת את דוחות הבנקים לשנים 2000 - 2005. מן הטבלה דנן ניתן לגזור מסקנות נוספות שיובאו להלן.
70. סיכום ביניים חמישי: לעניין פערי הריבית הגבוהים במגזר הלא-צמוד: ישנו הפרש עצום בין פערי הריבית של הנתבעים במגזר השקלי הלא-צמוד, לבין המגזר השקלי הצמוד. במגזר הלא-צמוד, עמד פער הריבית של הנתבעים בטווח שבין 2.24% לבין 3.24%. ואילו במגזר הצמוד, עמד פער הריבית בטווח שבין 0.66% לבין 1.52%. 
עולה מכך, שבמגזר השקלי הלא-צמוד, שריביות החח"ד הן חלק ממנו, היה פער הריבית של הבנקים גבוה פי 3-2 מן הפער בתחום הצמוד. 
גם כאן נדגיש הדגשה נוספת: החישוב המוכיח כי פער הריבית גבוה בריביות החח"ד עדיין אינו כולל את העלות הנוספת על הריבית הנצמחת מעמלת הקצאת אשראי, המייקרת, באופן אוטומטי את הריבית ב- 1.5% נוספים.

לשם המחשה, הבאנו להלן את הדיאגראמה של בנק ישראל מתוך דו"ח הסקירה השנתית של מערכת הבנקאות בישראל לשנת 2004, הנוגעת לחמש הקבוצות הבנקאיות הגדולות (מהם מהווים הנתבעים כ- 80%):
נספח כט >  חלקים מתוך דו"ח הסקירה השנתית של מערכת הבנקאות בישראל לשנת 2004. 
72. סיכום ביניים שישי: לעניין רווחי הבנקים מן המגזר הלא-צמוד: נתונים נוספים שניתן ללמוד מהטבלה שפירטנו בעמודים 7 - 9 לעיל, בדבר השוני הדרמטי בפערי הריבית בין המגזרים, מלמדים על הרווחיות הרבה של המימון הלא-צמוד, ומסבירים את הנתח הנכבד של רווחי הבנקים מפעילות מימון, שמקורו במגזר השקלי הלא-צמוד. הטבלה דלעיל מלמדת כי שיעור המגזר הלא-צמוד ברווח המימוני של הנתבעים עמד על 37%- 49% בשנים האחרונות.
73. לשם המחשה, הבאנו להלן את הדיאגראמה של בנק ישראל מתוך דו"ח הסקירה השנתית של מערכת הבנקאות בישראל לשנת 2004. 

74. ישאל השואל – מה הרבותא בכך שנתח כה גדול מרווחי הבנקים בתחום המימוני נובע מן המגזר הלא-צמוד? ובכן, מסתבר שבנק ישראל מוצא את הדבר כמאפיין שלילי בתחום הבנקאות בארץ. נביא את הדברים כלשונם מתוך דו"ח הסקירה השנתית של מערכת הבנקאות בישראל לשנת 2004:
"משקלו של הרווח המימוני במגזר השקלי הלא-צמוד מסך הרווח מפעילות מימון היה גם השנה גבוה למדי - כ- 41%. המרווח הפיננסי במגזר זה נותר ללא שינוי ביחס לשנה הקודמת ( 2.7% ). גידול היקפי הפעילות במגזר תרם עלייה של כ- 350 מיליוני ש''ח ברווח המימוני, ונבע בחלקו מהסטה של אשראי מהמגזר הצמוד למדד" {שם, בעמוד 22 לדו"ח}.
75. הסבר וסיבה לרווחים העצומים שהפיקו הנתבעים ממגזר האשראי השקלי הלא-צמוד, ולעיוות  שיצר מגזר אשראי זה במפת האשראי במשק, ניתן למצוא במאמרם של פרוש ורוטנברג
. במהלך השנים האחרונות ירדה ריבית בנק ישראל לשיעורים נמוכים מאוד באופן יחסי לשנים שלפניהן. וחרף זאת, ההפרשים בין ריבית בנק ישראל לריבית הבנקים, לא ירדו, אלא נותרו בערכים זהים (1.5% מעל לריבית בנק ישראל, 3% נוספים כתוספת סיכון, ו-3.5% נוספים בגין החריגה). לנוחות בית המשפט, הבאנו את הדברים מתוך המאמר כלשונם, תוך שיבוץ הדיאגראמות הרלוונטיות במאמר (הממחישות את הטענה), בגוף הטקסט:
"מדיאגרמה 3 ניתן לראות בבירור כי הפער בין ריבית בנק ישראל (Rm) לבין ריבית הפריים (Rf) נשאר קבוע פחות או יותר לפחות בתשע השנים האחרונות (כ 1.5- נקודות  האחוז), 

אולם כשמביאים בחשבון ששיעורי הריבית בשוק הכספים ירדו ירידה ניכרת בתקופה זו, נמצא כי הפער היחסי דווקא עלה (דיאגרמה 4). כמקובל בספרות המקצועית, הפער היחסי (Rf -Rm)/Rf מבטא את כוח השוק של הפירמה, כלומר את יכולתה לגבות מחיר גבוה מהעלות השולית של המוצר; במקרה שלנו – מקורות בנק ישראל"
76. "דיאגרמה 4" דנן ממחישה מהו כוחו האמיתי של מרווח ה-1.5% שקיים באופן קבוע ומתואם בין ריבית בנק ישראל לבין ריבית הפריים של הנתבעים. ככל שריבית בנק ישראל נמוכה יותר (4% - 5% בשנים האחרונות), הרי שהוספה של 1.5% לריבת בנק ישראל מייקרת את הריבית ב- 20% עד 30% ביחס לעלות המוצר. הדברים מקבלים חיווי חזותי מובהק בדיאגרמה 4 לעיל.
77. כמובן, שהבנקים מוסיפים לריבית בנק ישראל הרבה מעבר ל- 1.5%: הבנקים גובים גם תוספת סיכון בשיעור של 3% ועמלת הקצאת אשראי בשיעור של 1.5%. משמע, לריבית בנק ישראל מתווספים עוד לפחות 1.5% + 3% + 1.5%, היינו 6%. 
אם ריבית בנק ישראל הינה בשיעור של 4%-5%, הרי שתוספת של 6% מייקרת את המוצר במעל 100% מעלותו לבנק המלווה.

על רקע זה, יש לקרוא שוב את דבריו של מר עופר קליין, מאגף הכלכלה והמחקר של משרד האוצר, בדיון בוועדת הכלכלה של הכנסת (ר' עמ' 14 לפרוטוקול המצורף כנספח כז):
" עופר קליין {מאגף הכלכלה והמחקר של משרד האוצר, הח"מ}: כולם חושבים ששיעור הריבית נגזר מהשמיים. זה ממש לא ככה. הריבית על הלוואות זה ריבית פריים פלוס משהו שאמור לשקף את הסיכון לבנק ואת הרווח. ריבית הפריים זאת ריבית בנק ישראל פלוס אחד וחצי. כשהריבית של בנק ישראל היא 15% ומוסיפים אחד וחצי אז מדובר באחוז קטן, אבל כשהריבית היא 6% אז האחד וחצי נוספים זה בונוס מאוד גדול. למה האחד וחצי זהה בכל הבנקים?"


לאור זאת, אין זה מפתיע כי המחברים פרוש ורוטנברג קבעו, כמובן, ש"התנהגות דומה לזו של ריבית הפריים וריבית בנק ישראל אנו מוצאים גם לגבי פרמיית הסיכון והפרמיה היחסית".

בסוף הניתוח מסיקים המחברים כי "מקדם כוח השוק חיובי ומובהק ומעיד שתמחור הריבית מושפע מהכוח האוליגופוליסטי של הענף, כפי שמתבטא בניתוח התיאורטי דלעיל".
78. לאחר סקירה נרחבת זו של שוק האשראי בישראל וההשלכות של תיאום המחירים בין הנתבעים, נפרט אודות התובעת. לאחר מכן, נפנה אל החלק המשפטי, בו נפרט את העוולות הרלוונטיות.
חלק ג' - העובדות הנוגעות לתובעת

79. בחלק זה תפרט התובעת את העובדות הרלוונטיות הנוגעות לחשבונות הבנק שלה.
חשבון הבנק של התובעת בבנק הפועלים

80. התובעת ניהלה חשבון עו"ש מס' 130476 בסניף 781 בבנק הפועלים. 

למען הגילוי הנאות ותום לב, מובהר כי התובעת מנהלת הליכים מול בנק הפועלים לרבות תביעה ותביעה שכנגד.
נספח ל >  מסמכי חשבון של התובעת בבנק הפועלים. 
81. במסגרת חשבון זה פעל הבנק כדלקמן:
שיעורי ריבית החובה הבסיסית ("פריים") היה גבוה ב- 1.5% מעל לריבית בנק ישראל.
תוספת הסיכון המקסימלית שקבע הבנק עמדה על 3%.
תוספת הריבית לחריגה מן המסגרת עמדה על 3.5%.
עמלת הקצאת האשראי עמדה על 1.5%.
הבנק גבה דמי ניהול קבועים לרבעון בסך 150 ש"ח.
82. התובעת תדגיש כי עניינים אלו לא היו נתונים למו"מ וכי בכל בנק אחר נגבו שיעורים זהים אלו.
83. לו היה הבנק מפחית את הריבית לשיעורים הגיוניים, ומסתפק במרווח ריבית רגיל וסביר, כדוגמת המרווח בהלוואה צמודת מדד, הייתה הריבית עומדת על 2% מעל לריבית בנק ישראל. במצב זה, בייחוד מאחר והבנק קונה כסף גם במחירים זולים בהרבה מתחת לריבית בנק ישראל (בפקדונות לקוחות), היה הבנק מרוויח והלקוח לא היה ניזוק בצורה משמעותית.
חשבון הבנק של התובעת בבנק דיסקונט

84. התובעת ניהלה חשבון עו"ש מס' 77232 בסניף  המסגר בבנק דיסקונט.

למען הגילוי הנאות ותום לב, מובהר כי התובעת מנהלת הליכים מול בנק דיסקונט.

נספח לא >  מסמכי חשבון של התובעת בבנק דיסקונט. 
85.  במסגרת חשבון זה פעל הבנק כדלקמן:
שיעורי ריבית החובה הבסיסית ("פריים") היה גבוה ב- 1.5% מעל לריבית בנק ישראל.
תוספת הסיכון המקסימלית שקבע הבנק עמדה על 3%.
תוספת הריבית לחריגה מן המסגרת עמדה על 3.5%.
עמלת הקצאת האשראי עמדה על 1.5%.
הבנק גבה דמי ניהול קבועים לרבעון בסך 150 ש"ח.
86. התובעת תדגיש כי עניינים אלו לא היו נתונים למו"מ וכי בכל בנק אחר נגבו שיעורים זהים אלו.
87. לו היה הבנק מפחית את הריבית לשיעורים הגיוניים, ומסתפק במרווח ריבית רגיל וסביר, כדוגמת המרווח בהלוואה צמודת מדד, הייתה הריבית עומדת על 2% מעל לריבית בנק ישראל. במצב זה, בייחוד מאחר והבנק קונה כסף גם במחירים זולים בהרבה מתחת לריבית בנק ישראל (בפקדונות לקוחות), היה הבנק מרוויח והלקוח לא היה ניזוק בצורה משמעותית. 
הנזק לתובעת נגרם ע"י הנתבעים כולם
88. הנתבעים, כבנקים הגדולים במשק יצרו הסדר כובל ובמסגרתו כבלו את התובעת לשיעורי ריבית גבוהים מהסביר ועושקים.
89. בנק לאומי עצמו, מציע במסגרת חשבון חח"ד כדלקמן:
שיעורי ריבית החובה הבסיסית ("פריים") גבוה ב- 1.5% מעל לריבית בנק ישראל.
תוספת הסיכון המקסימלית שקבע הבנק עמדה על 3%.
תוספת הריבית לחריגה מן המסגרת עמדה על 3.5%.
עמלת הקצאת האשראי עמדה על 1.5%.
הבנק גובה דמי ניהול קבועים לרבעון בסך 150 ש"ח.
90. לאור העובדה כי שיעורי הריבית בבנק לאומי היו זהים לשיעורי הריבית בבנק הפועלים ובבנק דיסקונט, הרי שהתובעת ניזוקה מהיותו של בנק לאומי צד להסדר כובל אשר הכתיב את שיעורי הריביות במשק.
91. התובעת תטען כי יש להפחית את הריבית שגבו הבנקים הנתבעים בשיעור כולל של 4%, וכי יש  להפחית את הריבית לשיעור של ריבית בנק ישראל בתוספת 2%, ולחילופין בשיעור גבוה מעט יותר שיהיה בו כדי להקנות לבנק רווח אך מבלי לפגוע במשק.
92. כן יש להעמיד את הריבית החריגה על שיעור נמוך יותר של 1.5% ואת דמי ניהול החשבון על 30 ש"ח לרבעון, כמקובל בחשבונות עו"ש. את עמלת הקצאת אשראי יש לבטל.
93. נזקה של התובעת הינו יחסית לסך האשראי: בכל שנה בה עמדה מסגרת האשראי ע"ס 100,000 ש"ח ולכל 100,000 ש"ח, הנזק הינו 4%, כלומר 4,000 ש"ח לשנה (מתואם). נזק זה הינו באחריות כל הבנקים הנתבעים יחדיו. מאחר ובנק הפועלים, בנק דיסקונט בנק לאומי היו חלק מההסדר הכובל, הנזק הוא באחריות כולם בין כשותף בהסדר הכובל ובין כגורם ישיר, היות ואלו התנאים שכל אחד מהבנקים מציע לכל לקוח וביניהם גם לתובעת.
חלק ד' - הטיעון המשפטי

94. התביעה היא תביעה פשוטה. הבנקים הגדולים גבו מכל המשק ריבית מוגזמת ועושקת. ריבית זו יש לבטל ולהתאימה לריבית הגיונית, מתאימה לרווח הוגן וראוי, העומד על 2% מעל ריבית המקור.
ד1.
עילת התביעה לפי חוק ההגבלים העסקיים
95. בחלק זה נפרט מספר היבטים משפטיים הנוגעים לעוולה לפי חוק ההגבלים העסקים. מבחינת החוק, מהווה ההסדר הכובל עילה נזיקית בת-תביעה, בה נדון להלן.
96. אולם בטרם נפתח, נזכיר את מושכלת היסוד של הדיון: "על צדנו-שלנו נוסיף כי התחרות החופשית מהווה שריג - ושריג רב-ערך - בעקרון תקנת הציבור, וכי בימינו נועדה היא בראש-ובראשונה להגן על הצרכן..." (דנ"א 4465/98 טבעול (1993) בע"מ נ' שף-הים (1994), פ"ד נו (1) 56, בעמ' 80, להלן "דנ"א טבעול").

ד1(א) - ביצועו של ההסדר הכובל כראיה לעצם עשייתו
97. סעיף 2 לחוק ההגבלים העסקיים, שכותרתו "הסדר כובל", קובע כדלקמן: 
" (א) הסדר כובל הוא הסדר הנעשה בין בני אדם המנהלים עסקים, לפיו אחד הצדדים לפחות מגביל עצמו באופן העלול למנוע או להפחית את התחרות בעסקים בינו לבין הצדדים האחרים להסדר, או חלק מהם, או בינו לבין אדם שאינו צד להסדר. 

(ב)
מבלי לגרוע מכלליות האמור בסעיף קטן (א) יראו כהסדר כובל הסדר שבו הכבילה נוגעת לאחד העניינים הבאים:

(1)
המחיר שיידרש, שיוצע או שישולם;

(2)
הריווח שיופק; ..."

98. הפירוט הנרחב דלעיל ממחיש כי הנתבעים הם צדדים להסדר כובל בעניין שיעורי הריבית והעמלות בגין האשראי, וזאת במשך למעלה מעשור. חוק ההגבלים העסקיים מגדיר "הסדר" כך:
"הסדר" - בין במפורש ובין מכללה, בין בכתב ובין בעל פה או בהתנהגות, בין אם הוא מחייב על פי דין ובין אם לאו. 

99. המחוקק לא בחר בביטוי "הסכם" אלא "הסדר" שהוא ביטוי רחב יותר. הנתונים שפורטו לעיל, בדבר האחידות והזהות בשיעורי הריבית והעמלות שגבו הנתבעים לאורך שנים רבות, מהווים הוכחה קונקלוסיבית בדבר הסדר כובל, ולו "בהתנהגות". ביצועו של ההסדר הוא ראיה כבדת משקל לעצם עשייתו. 
100. לעניין זה יפים דברי כב' הש' נאור בע"פ 1042/03 מצרפלס שותפות מוגבלת בע"מ  (1974) נ' מדינת ישראל, פ"ד נח (1) 721, בעמ' 729-729:
עוד, הסדר כובל אינו צריך להיעשות דווקא בכתב, ואין להחיל על עשייתו את דיני החוזים. לעתים מזומנות ביצועו של הסדר הוא ראיה כבדת משקל לעצם עשייתו. הערכאה הראשונה הביאה מדברים שכתב לפני שנים רבות השופט ו' זילר בת"א (י-ם) 396/87 קיסין נ' פטרולגז חברת הגז הישראלית (1969) בע"מ [8]:

"כך, למשל, צריך להינתן למלה 'הסדר' שבסעיף 2 בחוק, הפירוש המרחיב ביותר. החוק נועד למנוע מצבים בהם יפעלו אנשים תוך הבנה משותפת, במטרה ליצור הסדר כובל במשמעותו בחוק. ברור, שהמחוקק לא רצה להגביל עצמו בשום דרך, בניסיונו ללכוד את כל האפשרויות, בהן יגיעו בני אדם לכלל הבנה כזו. הוא טרח, לכן, והשתמש במילה 'הסדר', ולא 'הסכם' או 'חוזה'. הוא ציין, שאין חשיבות לשאלה אם מדובר בהבנה מפורשת או מכללא.... 

נוכח האמור לעיל נראה לי, שהפירוש היחיד המשיג את מטרת החוק בתחום זה צריך לקבוע, שהמילה הסדר כוללת כל דרך מתואמת, המופעלת על ידי בני אדם, המנהלים עסקים, ושמגמתה השלטת הסדר כובל. אין זה מעניינו של החוק אם תיאום זה הושג בדרכי קונספירציה, או בדרכי הסדר, או באמצעות צד ג', או על ידי קריצת עין, או על ידי צחוק של הבנה, או על-ידי מתאם שהוא זר להסדר, או על ידי דברים שנאמרו למאן דהוא שאינו שייך לעניין, כדי שהדברים יישמעו על ידי מישהו השייך לעניין, או בכל דרך אחרת. המילה 'הסדר' שנקט אותה המחוקק היא רחבה מספיק, כדי ללכוד בתוכה את כל מגוון האפשרויות שתוארו לעיל, כמו גם כל אפשרות אחרת, וכל חידוש או המצאה שיחודשו או יוצאו בעתיד, ושיביאו לכלל תיאום בין הצדדים עליהם מדבר החוק. החוק דובר אל קוראיו כך: כל דרך שתנקטו אותה ושיש בה, או שהיא מובילה, לתיאום המוביל להסדר כובל, הוא 'ההסדר' הכתוב בחוק". 

לדברים אלה מסכימה אף אני."
101. סיכומו של עניין זה: התובעת אינה צריכה להוכיח כי קיים "הסכם" כתוב בין הנתבעים, או תכתובת מסודרת המתאמת את המחרים ביניהם. די בקיומם של מחירים זהים ואחידים, כדי להוכיח שנעשה הסדר כובל.
ד1(ב) - הפגיעה בתחרות וחזקות הכבילות
102. כל אחד מהנתבעים הגביל את עצמו "באופן העלול למנוע או להפחית את התחרות בעסקים בינו לבין הצדדים האחרים להסדר, או חלק מהם", בכך שלא גבה ריביות ועמלות נמוכות מן הריביות והעמלות שגבו יתר הנתבעים.

ואכן, אותה כבילה הפחיתה את התחרות או עלולה היתה לעשות כן. הדברים הוכחו מעל ומעבר לנדרש בפרקים הקודמים, וקיבלו ביטוי מפורש בדו"ח בכר.
103. כך או כך, בסעיפים ‎25-‎26 לעיל הסברנו כי הביטוי "מחיר" מוגדר בחוק ההגבלים העסקיים באופן הכולל  ריבית "ותנאי תשלום אחרים". לשון החוק בנוגע לכבילה מתייחסת בין היתר לכבילה בנוגע ל"מחיר שיוצע או שישולם" או "הריווח שיופק". ברי כי הריבית הרשמית שמוצעת לציבור, כלומר ריבית החח"ד שגובים הנתבעים, מהווה "מחיר שישולם" ובוודאי שהיא מהווה את "המחיר שיוצע". ברי גם כי פער הריבית של הבנקים והכבילה לעניין שיעור הריבית שגובה כל בנק מן הלקוחות, מעל לריבית בנק ישראל, מהווה את "הריווח שיופק".

104. היינו, בענייננו נתקיימה כבילה בעניינים המנויים בסעיף 2(ב) לחוק ההגבלים העסקיים, המקימים חזקה להסדר כובל. כידוע, אם הוכח כי ההסדר נכלל בגדר החזקות שבסעיף 2(ב) לחוק, הרי שאין צורך להוכיח דבר מעבר לכך, ואף לא פגיעה בתחרות.  
הדין בסוגיית חזקות הכבילות קובע כי מדובר בחזקות חלוטות שלא ניתן להוכיח את היפוכן: "מקום שהסדר מסוים נופל בגדר אחת מן החלופות המנויות בסעיף 2(ב), די בכך כדי להביא למסקנה כי מדובר בהסדר כובל. הוו אומרים: הסדר הנופל בגדר אחת מן החלופות האלה מקים חזקה חלוטה לקיומו של הסדר כובל, ושוב אין צורך להוכיח פגיעה בתחרות, שכן זו אינה מוטלת בספק" (ר' ע"א 98 / 3700 א.מ. חניות (ירושלים) 1993 בע"מ נ' עיריית ירושלים, פ"ד נז (2) 590, בעמ' 599; וכן ר' ע"א 6222/97 טבעול (1993) בע"מ נ' משרד הביטחון, מינהל ההרכשה והייצור, פ"ד נב (3) 145, בעמ' 174; דנ"א טבעול, שם, בעמ' 95-96).
105. הנחת המחוקק היא שכבילות בעניינים המנויים בסעיף 2(ב) לחוק פוגעות בתחרות, וחזקה על הסדר המכיל כבילות אלו כי הוא הסדר כובל. מתאם המחירים שבין הנתבעים, שהם לכאורה מתחרים, מהווה הסדר כובל Se Per. ובהקשר זה, נזכיר כי סעיף 6 לחוק ההגבלים העסקיים (התאמת פעולה להסדר כובל) קובע כי מי ש"מתאים את פעולותיו להסדר", יראו אותו כצד להסדר: 

"אדם המנהל עסק וביודעו על קיום הסדר כובל מתאים את פעולותיו להסדר, כולו או מקצתו, יראו אותו כצד להסדר."

ד1(ג) - החלטות הממונה ובית הדין בעניין הבנקים
106. לא יהיה זה מיותר לציין החלטות של הממונה על ההגבלים העסקיים ושל בית הדין להגבלים עסקיים בעניינם של הנתבעים כאן. דומה כי החשש מפני תיאום מחירים ועמלות הוא החשש העיקרי שהנחה את הממונה ואת בית הדין בהחלטותיהם הנוגעות לבנקים. נבחן את הדברים להלן.
107. בה"ע 1393 הממונה על הגבלים עסקיים ואח' נ' המועצה הישראלית לצרכנות ואח' דן הרכב בית הדין להגבלים עסקיים בבקשה לאישור הסדר כובל לפי סעיף 7 לחוק ההגבלים העסקיים, בעניין החלטה משותפת של רוב הבנקים בארץ לסגור את סניפי הבנקים בימי ו' בשבוע. בית הדין שם דחה את הבקשה, תוך שהוא מציין כי אין הגדלת רווחת העובדים יכולה לבוא תוך הגבלת התחרות. הרע מכל אליו התייחס בית הדין היה תיאום שערי ריבית או שערי עמלות:
"...לשיטתם, כדי לשפר את רווחת העובדים, זקוקים הבנקים למקור הכנסה (או מקור להפחתת הוצאה). מקור זה מבקשים הבנקים להשיג באמצעות הקנית יתרונות קרטליסטיים. יתרונות אלה יאפשרו להם להגדיל את רווחת העובדים בלא לשאת בעלות המתחייבת מכך כפי שתוארה לעיל.

מבחינה זו, אין ההסדר הנוכחי שונה בעקרון מאפשרויות מימון אחרות שמקורן בהגבלה על התחרות, שבהם יכולים היו הבנקים להשתמש לשם הגדלת רווחת העובדים או לשם כל מטרה אחרת, לרבות הגדלת רווחת הלקוחות. כך למשל, יכולים היו הבנקים לבקש ליתן להם יתרונות קרטליסטיים לשם הגדלת שכרם של העובדים, למשל, בדרך של תיאום שערי ריבית או שערי עמלות, או אפילו בדרך הנוכחית של צמצום שעות השירות במהלך השבוע, מה שהיה חוסך בכוח עבודה ומאפשר להעלות את השכר לכוח העבודה המצומצם הנותר."


ומכיוון שהגדלת רווחתם של העובדים באופן קרטליסטי, למשל על ידי תיאום שערי הריבית, אינה כשרה, כך גם פסולה סגירת הסניפים באופן קרטליסטי. 
108. למעשה, סוגיית תיאום המחירים הינה הסוגיה העיקרית שבוחן הממונה על ההגבלים העסקיים כל אימת שעומדת בפניו סוגית פטור מאישור הסדר כובל לפי סעיף 14 לחוק ההגבלים העסקיים:
בהחלטה מיום 27.2.2002 בדבר "מתן שירותי מחשוב ותפעול לבנק אגוד על-ידי בנק לאומי" העלה הממונה את "החשש העיקרי שמקים ההסכם הוא של מעבר מידע בין מתחרים, במיוחד מעבר מידע של בנק איגוד לבנק לאומי, העלול להקל על תיאום המחירים או בטיב השירותים". 

בהחלטה מיום 19.9.2005 בעניין "הפעלת מאגר נתונים ממוכן ניהול סיכונים" בחן הממונה את השפעת מאגר הנתונים המשותף על שוק מתן השירותים הבנקאיים. הפטור ניתן, בין היתר, בשל כך ש"מצב הדברים כפי שהובא בפני על ידי השותפים למיזם, מעיד כי התנאים שהועמדו למתן הפטור התקיימו וכי הפגישות בין הצדדים נערכו בין דרגי עבודה מקצועיים בלבד, ללא כל נוכחות של הדרג העוסק בתחום השיווק ובקביעת עלויות, עמלות או ריביות ללקוחות".
נספח לב >  החלטת הממונה בדבר פטור מאישור הסדר כובל מיום 27.2.2002. 
נספח לג >  החלטת הממונה בדבר פטור מאישור הסדר כובל מיום 19.9.2005. 
109. לנוכח דאגות כנות אלו בדבר תיאום מחירים בין הבנקים, אין בליבה של התובעת ספק כי רשות ההגבלים העסקיים תתייצב לצידה בניהול התובענה.
ד1(ד) - הסדר כובל כעילה נזיקית
110. חוק ההגבלים העסקיים אינו מותיר מקום לטעויות. סעיף 4 לחוק קובע כך:
"4. איסור הסדר כובל
לא יהיה אדם צד להסדר כובל, כולו או מקצתו, אלא אם כן קיבל מאת בית הדין אישור לפי סעיף 9 או היתר זמני לפי סעיף 13 או פטור לפי סעיף 14, או שכל הכבילות שבהסדר פטורות בהתאם לפטור סוג שנקבע לפי סעיף 15א; היו האישור, ההיתר הזמני, הפטור או פטור הסוג מותנים - לא יהיה להם תוקף, אלא אם כן נתמלאו תנאיהם." 


חוק ההגבלים העסקיים אוסר להיות "צד להסדר כובל, כולו או מקצתו", אלא אם ניתן "אישור", "היתר זמני" או "פטור". מאחר שהנתבעים לא קיבלו אישור או פטור להסדר הכובל בעניין שיעורי הריבית והעמלות שנדונו לעיל, הרי שהם עברו על מצוות הוראת סעיף 4 לחוק ההגבלים העסקיים.
111. ומה הנפקות של ההסדר הכובל נטול-האישור בו היו הנתבעים צדדים? סעיף 50 לחוק ההגבלים העסקיים, שכותרתו "עוולה בנזיקין" מורה כי "דין מעשה ומחדל בניגוד להוראות חוק זה, כדין עוולה לפי פקודת הנזיקין (נוסח חדש)" 

צא ולמד: היותם של הנתבעים צדדים להסדר כובל מהווה עוולה נזיקית כלפי הלקוחות שניזוק מן ההסדר הכובל (ור' דנ"א טבעול, שם בעמ' 82 - "מוסיף סעיף 4 לחוק ומורנו, כי "לא יהיה אדם צד להסדר כובל" אלא אם זכה לקבל אישור, היתר או פטור מכוח החוק. ומי שהוא צד להסדר כובל בלא שהותר לו הדבר - עובר עבירה (סעיף 47 לחוק) ואף מעוול בנזיקין הוא (סעיף 50 לחוק)").
112. חשוב לציין כי הנתבעים עברו לכאורה גם עבירה פלילית. סעיף 47 לחוק ההגבלים העסקיים קובע כי מי ש"היה צד להסדר כובל שלא אושר כדין ושלא ניתן לו היתר זמני או פטור לפי סעיף 14" (ר' סע' 47(א)(1)), "דינו - מאסר שלוש שנים או קנס שהוא פי עשרה מן הקנס כאמור בסעיף 61(א)(4) לחוק העונשין, התשל"ז-1977 (להלן - חוק העונשין) וקנס נוסף שהוא פי עשרה מן הקנס האמור בסעיף 61(ג) לחוק העונשין (להלן - קנס נוסף), לכל יום שבו נמשכת העבירה, ואם היתה עבירה על פסקאות (1) או (3) - לכל יום שבו נמשכת העבירה לאחר שנמסרה הודעת הממונה כאמור בסעיף 43; אם היה תאגיד - כפל הקנס או הקנס הנוסף, לפי הענין".
113. ואם לא די בכך, הרי שהנתבעים עברו לכאורה על חוק ההגבלים העסקיים בנסיבות מחמירות, המפורטות בסעיף 47א כך: 
"העובר עבירה לפי סעיף 47(א) בנסיבות מחמירות, דינו - מאסר חמש שנים או קנס כאמור בסיפה לסעיף 47(א); לענין סעיף זה, "נסיבות מחמירות" - נסיבות שבהן עלולה להיגרם פגיעה משמעותית בתחרות בעסקים, בין השאר בשל אחד או יותר מאלה:

(1) חלקו ומעמדו של הנאשם בענף המושפע מן העבירה;

(2) פרק הזמן שבו התקיימה העבירה;

(3) הנזק שנגרם או הצפוי להיגרם לציבור בשל העבירה;

(4) טובת ההנאה שהפיק הנאשם."

פרק הזמן הארוך בו נתקיים ההסדר הכובל, והנזקים העצומים שנסבו לציבור ולמשק (כמתואר בדו"ח בכר ובשאר המקורות שצוטטו לעיל), מגלמים את אותן נסיבות מחמירות.
114. לא יהיה זה מיותר להדגיש כי "המוצר" בו עסקינן, אשראי, הינו מוצר קשיח. חיי הכלכלה מחייבים את המגזר העסקי ליטול אשראי. עקומת הביקוש לאשראי אינה יורדת עם הזמן, אלא רק עולה. הדברים עולים בבירור מן הנתונים של בנק ישראל והטבלאות שצוטטו לעיל מהם עולה כי סכומי האשראי לציבור רק גדלים עם השנים. עובדה זו, כמו גם אורך התקופה בה התבצע תיאום המחירים בין הנתבעים, מלמדים כי עסקינן בקרטל "המוצלח" ביותר והמזיק ביותר בתולדות המדינה.
115. והערה לסיום פרק זה: כוונת הנתבעים בתיאום המחירים ביניהם, אינה מעלה או מורידה. התוצאה העגומה לציבור ולמשק היא הקובעת. ולעניין ר' דנ"א טבעול (שם, בעמ' 98):
"...כוונת הצדדים - כשהיא לעצמה - אינה בת-משמעות; דברים שבלב אינם דברים אלא אם זוכים הם לקבל ביטוי בהסדר שנעשה הלכה למעשה, ב"תוצאת ההסדר", כלשון חברי. "מטרת החוק הינה" כלשון חברי "להגן על אינטרס ציבורי, ולכוונת הצדדים להסדר אין שום משמעות בנוגע לאינטרס זה, ואין היא יכולה להוסיף לתוצאה האמורה או לגרוע ממנה"..."

116. סיכומו של דבר, לתובעות קמה עילה נזיקית נגד הנתבעים, בשל היותם צדדים להסדר כובל ללא אישור, פטור או היתר כדין. 
ד2.
עילת התביעה לפי חוק הבנקאות

117. בחלק זה תפרט התובעת את עילת התביעה הנובעת מחוק הבנקאות (שירות ללקוח), תשמ"א-1981 (להלן, "חוק הבנקאות"). סעיף 4 לחוק שכותרתו "איסור פגיעה בנסיבות מיוחדות" קובע כדלקמן:
"לא יעשה תאגיד בנקאי - במעשה במחדל, בכתב או בעל-פה או בכל דרך אחרת – דבר שיש בו משום ניצול מצוקתו של לקוח, חולשתו השכלית או הגופנית, בורותו, אי -ידיעתו את השפה או חוסר נסיונו, או הפעלת השפעה בלתי הוגנת עליו, הכל כדי לקשור עסקה של מתן שירות בתנאים בלתי סבירים או כדי לתת או לקבל תמורה השונה במידה בלתי סבירה מהתמורה המקובלת."

ד2(א) - מהות הניצול
118. לענייננו, ישימות האפשרויות הבאות לסעיף 4 דלעיל, דהיינו: עשיית דבר שיש בו משום ניצול מצוקתו של הלקוח, וכן עשיית דבר שיש בו משום ניצול בורותו וחוסר נסיונו של הלקוח. נבאר להלן את הנסיבות המגלמות את הנסיבות המיוחדות לגבי כל ראש-עוולה.

119. אך בטרם ניגש לביאור זה נדגיש את שאינו ברור מאליו: ההגדרות "מצוקתו", ו-"חוסר נסיונו" וכד' של הלקוח אינן באות לתאר את הלקוח כאדם נרפה, חסר בינה או חלש אופי, שאותו ניתן "לנצל" בקלות יחסית. ההגדרות דנות בקונסטלציה של יחסי כוחות בין תאגיד בנקאי ללקוח, בהן, לקוח, הגם שהוא פרופסור לכלכלה, עורך דין, רואה חשבון או רופא מומחה, אינו עומד בדרגה השווה מול פקיד הבנק לעניין ההבנה של רזי הבנקאות ושל מכמני הפעולות אותן מבצע הבנק.

"ניצול" זה נובע מחוסר הניסיון של הלקוח מול התאגיד הבנקאי, כמו גם מחוסר הסימטריה המובנה ביחסי הכוחות בין הבנק ללקוח.

לאור האמון שניתן בבנק, כי יבצע פעולות בהתאם לחוק ובהתאם לדין החל עליו, ובוודאי שלאור מורכבות הפעולות הבנקאיות (שאינן גלויות על פניהן ללקוח) מוסרות מגננות בהן נאזר כל אדם כשהוא פועל מול גוף מסחרי. כגובה האמון, עומק הנפילה, כאשר מגלה לקוח כי התאגיד הבנקאי למעשה ניצל את האמון שניתן בו כדי ליצור מכשלות ולטמון פח יקוש ללקוח.

120. ניצול מצוקתה של התובעת בענייננו נגזר, בין השאר, מן הבאות:
מנתח השוק של שלושת הנתבעים, האוחזים בידיהם כ 75% משוק האשראי.
מהעובדה ששיעורי הריבית והעמלות היו זהים לגבי כל הנתבעים, ובעקבות כך, בשאר המערכת הבנקאית. 
מהעובדה שהתובעת לא יכלה להנות מעמלות נמוכות יותר וריביות נמוכות יותר, מתחת לרף שקבעו הנתבעים באופן אחיד. 
מכך שבמשך שנים רבות וארוכות פועלת "השיטה" באופן זהה ואחיד, שאינו מאפשר ללקוחות לפצח אותה.
מהעובדה שאין לאן לברוח. לא היה במערכת הבנקאות מי שיגבה ריביות ועמלות נמוכות יותר. כל השוק הבנקאי בארץ פעל באותה שיטה וגבה אותן ריביות ואותן עמלות.
121. הניצול של התובעת בענייננו נגזר, בין השאר, מן הבאות:
מן המורכבות האינהרנטית של המאטריה בה עסקינן. 
מכך שהנתבעים לא גילו כי הם מתאמים ביניהם את שיעורי הריביות.
מן הקושי להבין את השוני בין פערי הריביות בין מגזרי האשראי השונים.
122. כל הנסיבות שתוארו לעיל מוכיחות את ניצול המצוקה, הבורות וחוסר הניסיון של הלקוחות.
ד2(ב) - תנאים בלתי סבירים
123. התובעת תטען כי הנתבעים פגעו בה ובלקוחות נוספים באשר פעלו להציע שירות בתנאים בלתי סבירים. חוסר הסבירות של שיעורי הריבית נלמד מן הנתונים שסיפקו הבנקים הנתבעים עצמם לבנק ישראל, כפי שהם מופיעים בטבלאות ובנספחים שצורפו לעיל. די שנביט שוב בדיאגרמה שמתעדת את השוני בין פערי הריבית במגזרי האשראי השונים כדי שנבין, חזותית, עד כמה מופרזים ובלתי סבירים הם פערי הריבית של הנתבעים במגזר השקלי הלא-צמוד, לעומת שאר המגזרים
:
124. כפי שנוכחנו לעיל, ישנו הפרש עצום בין פערי הריבית של הנתבעים במגזר השקלי הלא-צמוד, לבין המגזר השקלי הצמוד. במגזר הלא-צמוד, עמד פער הריבית של הנתבעים בטווח שבין 2.24% לבין 3.24% (לא כולל עמלת הקצאת אשראי המהווה 1.5% ריבית). ואילו במגזר הצמוד, עמד פער הריבית בטווח שבין 0.66% לבין 1.52%. 

עולה מכך, שבמגזר השקלי הלא-צמוד, שריביות החח"ד הן חלק ממנו, היה פער הריבית של הבנקים גבוה פי 3-2 מן הפער בתחום הצמוד.

125. חוסר הסבירות של פער הריבית במגזר השקלי הלא-צמוד נלמד גם מכך שלסברת הנתבעים עצמם, מרווח של 1.7% הינו מרווח ראוי, סביר ומספק, למשל במגזר המט"ח או במגזר השקלי הצמוד.

126. היבט נוסף של חוסר הסבירות של הריביות שגבו הנתבעים עולה מכך שפערי הריבית נותרו בקנה-מידה דומה חרף ירידה דרמטית בריבית בנק ישראל: לא משנה אם הריבית בחח"ד היתה בסביבות 20% בסוף שנות התשעים, בסביבות 15% בתחילת העשור, ובסביבות 14%-12% לאחר מכן, פער הריבית של הבנקים היה תמיד כ- 7.5% (ר' טבלה המתעדת את הנתונים בעמוד 19 לעיל). מחברי דו"ח בכר, בכירי הרגולציה והאכיפה בתחום, קבעו בצורה מפורשת כי "קיימת סטייה משמעותית בין הריבית שגובים הבנקים בישראל לבין העלות  השולית של מתן האשראי". "סטייה משמעותית" משמעותה חוסר סבירות.
127. ועוד נזכיר, כי מהטבלה שפירטנו בעמודים 7 - 9 לעיל, בדבר השוני הדרמטי בפערי הריבית בין המגזרים, למדנו על הרווחיות הרבה של המימון הלא-צמוד. שיעור המגזר הלא-צמוד ברווח המימוני של הנתבעים עמד על 37%- 49% בשנים האחרונות.
128. כל אלו מלמדים על גביית ריביות ועמלות בשיעורים בלתי סבירים, ולפחות ריביות שהעניקו לנתבעים מרווחים בלתי-פרופורציוניים למרווחים במגזרי אשראי אחרים. מדובר, אם כן, במקרה מובהק של גזל, או בלשון החוק, ב"שירות בתנאים בלתי סבירים". 
ד3.
הקשר הסיבתי
129. התובעת טוענת כי כל ראשי איסור הפגיעה בנסיבות המיוחדות שפורטו לעיל, נתקיימו בעניינה הפרטני וכי נתקיים קשר סיבתי בין הפגיעות לבין הנזק שנגרם להן ולשאר הלקוחות. התובעת טוענת גם כי ההסדר הכובל של הנתבעים הסב לה נזק.
130. אלמלא פעלו הנתבעים באופן מתואם, היתה התחרות מובילה להורדת הריביות ולהוזלת העמלות, ובכך הייתה התובעת חוסכת עלויות מימון ניכרות.
131. הקשר הסיבתי בין העוולות שביצעו הנתבעים לבין הנזק לתובעות ולציבור עולה בבירור מן נתונים שהוצגו לעיל ומן הממצאים החמורים של דו"ח בכר, אשר אומצו על ידי הממשלה ועל ידי המחוקק. אין צורך לחזור על כל שנכתב בעמודים לעיל, ונסתפק במובאה הבאה מתוך דו"ח בכר:
"...התלות במערכת הבנקאית מותירה את קבלת ההחלטות באשר להקצאת האשראי במשק כולו בידי מעטים ומביאה לצמצום ניכר במגוון מקורות האשראי. שני אלה גם יחד מביאים לייקור האשראי במשק, וכפועל יוצא, לעיכוב במיצוי פוטנציאל צמיחתו. בנוסף, הריכוזיות הגבוהה והתלות הרבה הנוצרת בעקבותיה, מהווים גורם סיכון משמעותי ליציבות הפיננסית של המשק." {שם, בעמוד 14}.
132. לא יכול להיות חולק על ממצאי דו"ח בכר, לפיהם קרטל האשראי של הנתבעים הביאו לייקור האשראי במשק, היינו לייקור האשראי לתובעות ולשאר הלקוחות. בכך נתקיים קשר סיבתי מושגי וקונקרטי בין מעשי הנתבעים לבין הנזק לתובעות.
חלק ה' - הבקשה לאישור התובענה כייצוגית

133. עניינה של תביעה זו חשוב ורלבנטי לקבוצה המונה מיליוני לקוחות. 
1. ביצוע המעשים האסורים שתוארו לעיל, לפי כל העובדות התומכות, משותפים וזהים כלפי כלל הלקוחות של הנתבעים, כפי שניתן ללמוד מעצם הפרסום בעיתונים של שערי הריביות. 
2. הריביות והעמלות שחלו לגבי התובעת, זהות לשאר הלקוחות והיו התנאים המקובלים והרגילים אצל הנתבעים.
3. נסיבות המקרה מעידות על עוולה שיטתית, סדרתית ומשותפת כלפי קבוצה עצומה. 
134. ננתח להלן את התנאים לאישורה של תובענה כייצוגית, ואת התקיימותם במקרה זה.
ה1.
הנטל המוטל על התובע, קיומה של קבוצה ושאלת הנזק
ה1(א) - מהו הנטל המוטל על התובע
135. סעיף 4(א)(1) לחוק תובענות ייצוגיות, תשס"ו-2006 (להלן, "חוק תובענות ייצוגיות") קובע כי "אדם שיש לו עילה בתביעה או בעניין כאמור בסעיף 3(א)" רשאי להגיש בקשה לאישור תובענה ייצוגית. סעיף 3(א) לחוק תובענות ייצוגיות קובע כי "לא תוגש תובענה ייצוגית אלא בתביעה כמפורט בתוספת השניה...".
136. המחוקק קבע במפורש בהוראות חוק תובענות ייצוגיות כי ניתן להגיש בקשה לאשר תובענה כייצוגית בעניינים של "תביעה נגד תאגיד בנקאי, בקשר לענין שבינו לבין לקוח, בין אם התקשרו בעסקה ובין אם לאו" וכן "תביעה בעילה לפי חוק ההגבלים העסקיים" (ר' סעיפים 3 ו-4 לתוספת השנייה לחוק).
משמעות הכיתוב "בין אם התקשרו בעסקה ובין אם לאו" הינה שלתובעת עומדת עילה נגד בנק לאומי, בין שנקשרה עימו בעסקה ובין שלא.
137. הפירוט הנרחב של יסודות העילות שעומדות לכל תובעת כאן, מלמד כי קמו לתובעת, לכאורה, עילות אישיות, ברות-תביעה בתובענה ייצוגית.
138. בטרם נצלול למעמקי התנאים נזכיר כי על התובע הייצוגי להוכיח את עילתו ועמידתו בתנאי הסף רק באופן לכאורי, וזאת כדי לא להכביד על הדיון ולא להרתיע תובעים פוטנציאליים. כבר נקבע כי נטל השכנוע ומידת ההוכחה הנדרשים, לשם עמידה בתנאי הסף הקבועים בסעיפים הרלוונטיים של חוק ניירות ערך (הדומים ברובם לתנאים שבחוק תובענות ייצוגיות), לשם אישורה של התובענה כייצוגית, הם אחידים וזהים לכל התנאים ולפיהם על בית המשפט להשתכנע, במידת סבירות ראויה, שהתובע ממלא באופן לכאורי, אחר התנאים. ובלשונו של בית המשפט בע"א 2967/95 מגן וקשת בע"מ ואח' נ' טמפו תעשיות בירה בע"מ ואח' פ"ד נא(2) 312 (להלן: פרשת מגן וקשת):

"...על המבחן למילוי התנאים שבסעיף 54א ו-54ב מבחינת נטל ומידת ההוכחה, להיות אחיד לכל סעיפיו המשניים לגבי כל התנאים הנדרשים מהתובע, ועליו לשכנע את בית המשפט במידת הסבירות הראויה ולא על פי האמור בכתב התביעה בלבד, כי הוא ממלא לכאורה אחר כל דרישות סעיף 54א ... אין להעמיד דרישות מחמירות מדי, לענין מידת השכנוע, משום שאלה עלולות להטיל על הצדדים ועל בית המשפט עומס יתר בבירור הנושא המקדמי, דבר העלול לגרום להתמשכות המשפט, לכפילות בהתדיינות ולרפיון ידים של תובעים ייצוגיים פוטנציאליים. את כל אלה יש למנוע על ידי קריטריון מאוזן בנושא נטל ומידת ההוכחה הנדרשים מהתובע הייצוגי, שמצד אחד שלא יפטור אותו מחובת שכנוע ומצד שני לא יטיל עליו נטל כבד מדי" (פרשת מגן וקשת בעמ' 330-329).


הלכה זאת שב בית המשפט העליון ואישר ברע"א 8332/96 שמש נ' רייכרט, פ"ד נה (5) 276.

139. הפירוט דלעיל בדבר עוולות ההסדר הכובל וניצול המצוקה של הלקוחות, אשר ביצעו הנתבעים בניגוד לחוק ההגבלים העסקיים ולחוק הבנקאות ובניגוד לדין הכללי, מהווה הוכחה לכאורה לעילות התביעה של התובעת.

התובעת תטען כי דין מעשה או מחדל בניגוד לאמור בחוק הבנקאות, כדין עוולה לפי פקודת הנזיקין [נוסח חדש], כאמור בסעיף 15 לחוק הבנקאות הקובע כך:
"דין נזק שנגרם לאדם על ידי עבירה על הוראות חוק זה, או על כל תקנה שניתנה לפיו, כדין נזק שמותר לתבוע עליו פיצויים על פי פקודת הנזיקין (נוסח חדש), ולענין סעיף זה אין נפקא מינה – 
(1) אם הנזק נגרם במישרין או בעקיפין;
(2) אם הנזק הוא בחסרון-כיס או במניעת ריווח;

(3) אם עובר העבירה עמד לדין פלילי ואם לאו;

(4) אם עובר העבירה לא התכוון לגרום את הנזק או לא יכול היה לראותו מראש."
140. כפי שהוסבר לעיל, גם דין מעשה או מחדל בניגוד לחוק ההגבלים העסקיים, כדין עוולה נזיקית (ר' סעיף 50 לחוק ההגבלים העסקיים).

ולפיכך, חייבים הנתבעים לשפות את התובעת ואת כלל הלקוחות שנפגעו מעוולות אלו בגין נזקיהם, קרי החזר סכומי ריבית היתר שנגבתה מהם.
ה1(ב) - קיומה של קבוצה
141. סעיף 4(א)(1) לחוק תובענות ייצוגיות קובע כי "אדם שיש לו עילה בתביעה או בעניין כאמור בסעיף 3(א)" רשאי להגיש בקשה לאישור תובענה ייצוגית בשם "קבוצה". 
ברי כי נתקיימו תנאי סעיף זה. התובעת מגישה תביעתה בעילה אשר על-פיה היא יכולה לתבוע וכן בשם כל לקוחות הנתבעים. 

עסקינן בשתי תתי-קבוצות: 
1. קבוצה א' - כל הלקוחות של שלושת הנתבעים, פרטיים ועסקיים: לגבי כלל הלקוחות התבססה קביעת הריבית של הבנקים על הסדר כובל שקיבע את ריבית הפריים באופן אחיד, בשיעור של 1.5% מעל לריבית בנק ישראל. בנוסף נגבתה תוספת ריבית חריגה מוגזמת וכן עמלת הקצאת אשראי שאין בה ממש והיא רק תוספת ריבית עושקת.

הגדרת קבוצה א': "לקוחות הבנקים הנתבעים אשר נטלו אשראי שקלי לא-צמוד המבוסס על ריבית הפריים שנקבעה בשיעור אחיד של 1.5% מעל לריבית בנק ישראל ו/או ששילמו עמלת הקצאת אשראי בשיעור של 1.5% ו/או תוספת ריבית חריגה בשיעור 3.5%".
2. קבוצה ב' - לקוחות עסקיים שנטלו אשראי שקלי לא-צמוד בחח"ד: לקוחות אלו שילמו בגין האשראי השקלי הלא-צמוד שנטלו בחח"ד, ריביות בשיעורים אחידים בתוך מסגרת האשראי (ריבית בנק ישראל + 1.5% + 1.5% עמלת הקצאת אשראי + תוספת סיכון בשיעור 3%). בנוסף שילמו ריבית חריגה בשיעור של 3.5% מעל מסגרת האשראי. כן שילמו לקוחות אלו דמי ניהול קבועים בסך 150 ש"ח.

הגדרת קבוצה ב': "לקוחות הבנקים הנתבעים אשר נטלו אשראי שקלי לא-צמוד בחח"ד, וחויבו בריבית המבוססת על ריבית הפריים, שנקבעה בשיעור אחיד של 1.5% מעל לריבית בנק ישראל ו/או בתוספת סיכון מקסימלית של 3% ו/או בעמלת הקצאת אשראי בשיעור של 1.5% ו/או בתוספת ריבית חריגה בשיעור של 3.5% ו/או בדמי ניהול קבועים בסך העולה על 30 ש"ח לרבעון".
142. "הקבוצתיות" וההומוגניות של הקבוצות, נגזרת מאחידות המסמכים, מאחידות הריביות, מאחידות ההודעות שפרסמו הבנקים בדבר שיעורי הריבית ושערי העמלות, ומאחידות השיטה של מבנה הריביות בבנקים. 
ה1(ג) - הערכת הנזק לתובע ותחשיב הנזק לכלל הקבוצה

143. סעיף 4(ב)(1) לחוק תובענות ייצוגיות קובע כדלקמן:
"(ב)לענין סעיף זה,  כאשר אחד מיסודות העילה הוא נזק -

(1)
בבקשה לאישור שהוגשה בידי אדם כאמור בסעיף קטן (א)(1) - די בכך שהמבקש יראה כי לכאורה נגרם לו נזק."

144. ברי כי לתובעות נגרם נזק בגבייה היתרה של ריביות. התובעת שילמה ריביות גבוהות מדי כפי דרישת הבנק. ריבית זו יש לבטל ולתקן לשיעור ראוי, כפי המבוקש להלן. הנזק הינו הפרש הריביות שנגבה בפועל למול הריבית הראויה שיש לגבות, כפי שיקבע בית המשפט.
145. ברור כי נגרם נזק. תחשיב הנזק הישיר לתובעת הינו 4% לכל מסגרת אשראי שנטלה. בנוסף נגרם לה נזק כתוצאה מריבית חריגה עושקת.
146. הנזק לכלל הקבוצה, בו נושאים כל הנתבעים במשותף, כצדדים להגבל עסקי הינו לכל הפחות זה:
ע"ס העובדות כי האשראי לציבור של שלושת הבנקים עולה כיום על 446 מיליארדי ש"ח, כי האשראי במסגרת חח"ד מהווה כ- 10% מסך האשראי לציבור, נלמד כי כ- 45 מיליארדי ש"ח לשנה מלווים הנתבעים למגזר העסקי במסגרת חח"ד.
כפי העולה לעיל, השיעור הכולל שיש להפחית מסך הריבית שנגבתה בחשבונות החח"ד הינו 4% לפחות מהריבית שהבנקים גבו.
תוצאת הפחתה כאמור הינו החזר לציבור של 1800 מיליון ש"ח לשנה בגין ריבית עודפת.
בנוסף, יש להפחית את ריבית הפריים לגבי כלל המשק, עניין שיש בו להביא להשבה של מיליארדי ש"ח נוספים וכן לבטל את עמלת הקצאת האשראי לכלל הציבור בכל חשבונות העו"ש.
בנוסף, יש להפחית את גובה הריבית החריגה שנגבתה, נזק נוסף הנאמד במאות מיליוני ש"ח נוספים.
147. ניתן לאמוד את סך הנזק שנגרם עד עתה, בכ- 10 מיליארד ש"ח, לכל הפחות.
148. נזק זה (שנראה מאיים במבט ראשון), יש לקרוא על רקע הרווחים העצומים של הבנקים. הנתונים שנפרסו לעיל, בהסתמך על הדוחות הכספיים של הנתבעים, מלמדים כי בשנים 2000 – 2005 גרפו הנתבעים 93 מיליארד ש"ח רווח מפעילות מימון (לפני הפרשה לחובות מסופקים). השתה של פיצוי בהיקף 10 מיליארד ש"ח תשלול מן הבנקים הנתבעים רק כעשירית מן הרווחים שהפיקו מפעילות מימון.
149. כמובן שתחשיב זה הינו אך ורק לצורך הערכת התביעה כייצוגית במעמד הגשתה, והתובעת שומרת לעצמה את הזכות לתקן את סכום התביעה. ניתן יהיה לערוך תחשיב מדויק תוך הסתמכות על מידע מדויק הקיים ואגור בידי הנתבעים שאין כל מניעה מלחשבו. ממילא שאין חובה ליתן הערכה מדויקת וניתן להסתפק בהערכה כללית (רע"א 10198/02 עירית ראשון לציון נ' אדטו, תק-על 2003 (2), 1486, מפי כב' השופט ריבלין).
150. בכל מקרה, ברור כי הנזק והפרת החוק משותפים לקבוצה גדולה של לקוחות שיש בה כדי ליצור בסיס לתביעה ייצוגית, ואין זה משנה בשלב זה מהו מספרם המדויק ומהו הנזק הכולל. ברור גם כי כל חברי הקבוצה נפגעו לפי אותו המנגנון ועל כן גם המנגנון לחישוב הנזק הוא אחיד.
151. לבית המשפט הנכבד הכוח, הסמכות והחובה החוקית והמוסרית להורות על פיצוי הציבור בגין העושק המתמשך שתואר לעיל.
ה2.
התקיימות תנאי הסף לאישור התובענה כייצוגית
152. סעיף 8(א) לחוק תובענות ייצוגיות מונה את התנאים לאישור התובענה כייצוגית:
"(א) בית המשפט רשאי לאשר תובענה ייצוגית, אם מצא שהתקיימו כל אלה:
(1)
התובענה מעוררת שאלות מהותיות של עובדה או משפט המשותפות לכלל חברי הקבוצה, ויש אפשרות סבירה שהן יוכרעו בתובענה לטובת הקבוצה;  
(2) 
תובענה ייצוגית היא הדרך היעילה וההוגנת להכרעה במחלוקת בנסיבות הענין;
(3)
קיים יסוד סביר להניח כי ענינם של כלל חברי הקבוצה ייוצג וינוהל בדרך הולמת; הנתבע לא רשאי לערער או לבקש לערער על החלטה בענין זה;
(4)
קיים יסוד סביר להניח כי ענינם של כלל חברי הקבוצה ייוצג וינוהל בתום לב."


להלן נפרט אחד לאחד את התקיימות כל תנאי הסף להכרה בתביעה כייצוגית.
תנאי 1 - קיומן של שאלות מהותיות משותפות של עובדה ומשפט
153. התנאי הראשון לאישורה של תובענה כייצוגית הוא כי "התובענה מעוררת שאלות מהותיות של עובדה או משפט המשותפות לכלל חברי הקבוצה, ויש אפשרות סבירה שהן יוכרעו בתובענה לטובת הקבוצה".  

תנאי זה מתקיים בענייננו.
(א) השאלות המשותפות
154. בתביעה זו עולות שאלות משותפות של עובדה הנוגעות לקבוצה, שראויות להתברר באופן ייצוגי: 
1. האם היו שיעורי הריביות והעמלות אחידים וזהים לאורך שנים רבות.
2. קיום הסדר כובל בין הבנקים.
3. מה היה מנגנון קביעת הריביות המתואם של הנתבעים.

שאלות עובדתיות אלו תיבחנה לאור מסמכים ונתונים של הנתבעים וכן מסמכים של בנק ישראל.
155. בתביעה זו עולות שאלות משותפות של משפט הנוגעות לקבוצה, וראויות להתברר באופן ייצוגי:
1. האם הקביעה האחידה של שיעורי הריביות והעמלות שנדונות בתובענה מהווה הסדר כובל.
2. האם הקביעה האחידה של שיעורי הריביות והעמלות שנדונות בתובענה מהווה ניצול מצוקה ובורות  של הלקוחות.
3. מהי הריבית הראויה שיש לגבות (תוספת מעל הפריים, תוספת ריבית בעו"ש וגובה הריבית החריגה).
4. ביטול עמלת הקצאת אשראי וקביעתה כעושקת.
5. גובה דמי הניהול הראויים בחשבון חח"ד.
156. הסעדים המתבקשים הינם סעדים משותפים, ובין השאר, השבת הסכומים שנגבו ביתר מהלקוחות, בתוספת הפרשי הצמדה וריבית למן למועד גבייתם.
(ב) סוגיית זהות הנזק
157. יודגש כי המחוקק לא קבע כתנאי לניהול תביעה כייצוגית את דבר זהות הנזק אלא הותיר בידי בית המשפט להכריע לגבי כל הקבוצה בשאלות העובדתיות והמשפטיות המשותפות לקבוצה במסגרת התביעה הייצוגית תוך הותרת קביעת שיעור הנזק המדויק, במידה ונדרש, להליך נפרד.

נזכיר כי לעניין דרישה זו, נקבע בפרשת רייכרט שאין צורך בזהות מוחלטת בכל השאלות הטעונות הכרעה, אלא די בכך שהשאלות העיקריות תהיינה משותפות:  

"אין לפרש את הדרישה לקיומן של שאלות של עובדה ומשפט המשותפות לקבוצה כדרישה לזהות מלאה בכל השאלות הטעונות הכרעה לגבי כל קבוצת התובעים. דרישה של זהות מוחלטת בכל השאלות הטעונות הכרעה, עובדתיות כמשפטיות, תסכל את תכלית התובענה הייצוגית ותהפוך את השימוש בה למשימה בלתי אפשרית. לפיכך, יש לאמץ גישה לפיה די בכך שהשאלות העיקריות, העומדות במוקד הדיון, תהיינה משותפות לחברי הקבוצה, ואין נפקא מינא אם מתקיים שוני בשאלה משנית זו או אחרת. יפים לענייננו דבריו של הנשיא א' ברק לפיהם:

"לעניין דרישה זו, אין כל צורך שכל השאלות המתעוררות ביחס לקבוצה תהיינה משותפות. די בכך שהיסוד המשותף מהווה מרכיב מהותי בהתדיינות" (פרשת טצת, בעמ' 788).  

158. משמעות הדברים היא שגם אם קיים שוני בין הלקוחות מבחינת סך ההשבה להם הם זכאים, הרי שהבדל זה הוא שולי ל"יסוד המשותף", ודי בכך שמוקד הדיון, שאלת חוקיות הגביה משותף לכל חברי הקבוצה.

ביסודו של דבר, שאלת גובה ההחזר מורכבת משתי שאלות נפרדות, שאלה שבעובדה ושאלה שבמשפט. השאלה שבמשפט, שעניינה העילה המשפטית והחובה לפצות, הינה מקדמית ועיקרית וככזו משותפת לכל חברי הקבוצה. השאלה שבעובדה, עניינה אך ורק בהיקף ההחזר שכל לקוח זכאי לקבל, שאף הוא נגזר מנתונים הנמצאים בידי הנתבעים הניתנים לחישוב אריתמטי, והינו תוצאת לוואי של ההכרעה המשפטית.


שאלה זו הינה משנית לשאלות המשפטיות והעובדתיות המשותפות העומדות בבסיס תביעה זו, כאשר היקפן של השאלות המשותפות, חשיבותן, זהותן והצורך להכריע בהן בצורה אחידה נוטה לכיוון ההכרעה המשותפת. 

לפיכך, העילות המשותפות, פירוש אחיד של החוק וההכרעה האחידה, שסופן בשאלה האם חברי הקבוצה זכאים להחזרי ריבית, הינם משותפים, וככאלו יידונו במסגרת ההליך הקבוצתי.

159. בכל מקרה, בירור ההחזר יכול להיעשות בדרך ממוכנת, וזאת לאחר שתיקבע ההכרעה המשפטית, ע"י בירור מול מסמכים ונתונים הנמצאים ואגורים בידי הנתבעים, והם עניין לחישוב אריתמטי והצלבת נתונים.

מן הסתם שיהיה בכך כדי למנוע דיון מחודש פעם אחר פעם באותן השאלות לצורך כל הכרעה בכל מקרה בנפרד. בכך יחסך זמן שיפוטי רב ותימנע הכרעה נוגדת בעניינים זהים.

160. מאחר ומדובר בדיון הנוגע לשיעורי הריבית ושערי העמלות האחידים שפרסמו הנתבעים לאורך השנים, החלים לגבי כלל הלקוחות בקבוצות, אין כל מקום לבירור פרטני לגבי כל לקוח, ולכן תובענה ייצוגית היא הדרך המתאימה לניהול התביעה. 

המקרה שלפנינו הינו מקרה מובהק בו פעולות הבנקים עצמם בקביעת שיעורי הריבית באופן אחיד, כמו גם הפרסומים של הבנקים, מבססים את עילות התביעה. 
תנאי 2 - תובענה ייצוגית היא הדרך היעילה וההוגנת לניהול התביעה 
161. התנאי השני לאישורה של תובענה כייצוגית הוא כי "תובענה ייצוגית היא הדרך היעילה וההוגנת להכרעה במחלוקת בנסיבות הענין".

בחוק תובענות ייצוגיות ביקש המחוקק לאפשר לתובע אחד לתבוע בשם לקוחות רבים שסבלו אותו הנזק ולייצג בדרך זו עניין צודק של קבוצה שלמה. המחוקק הניח כי הגם שמדובר בנזק מצטבר גדול, הרי עניינו הבודד של כל לקוח אינו מצדיק הגשת תביעה כשלעצמו, אך ביקש לפתוח את הדרך בפני הציבור כולו לדרוש תיקון העוולה כלפיו.

במצב דברים זה, התובענה הייצוגית היא הדרך היעילה והוגנת ביותר להכרעה במחלוקת בנסיבות העניין. מדובר במקרה מובהק הראוי לניהול בדרך של תובענה ייצוגית, לאור היקפה הרחב של הקבוצה. ניהול תובענה בדרך של תובענה ייצוגית יקל על מערכת בתי המשפט וימנע הגשת אלפי תביעות נפרדות בגין עילות וסעדים זהים. לבד מהעומס, ימנע בכך כפל התדיינויות ויצירת הלכות סותרות (ר': רע"א 4556/94 טצת נ' זילברשץ, פ"ד מט (5) 774, 784).
162. בענייננו, ברור כי הנתבעים פעלו בניגוד לדין, פעלו באופן כובל לעניין הריביות, ונצלו את שליטתם המוחלטת בשוק האשראי הישראלי. התאמתה של תובענה זו לניהול כתובענה ייצוגית בולטת, ולמעשה די יהיה אם בית המשפט יכריע לעניין סיכויי התובענה כדי לקבוע מידת התאמתה לניהול בדרך של תובענה ייצוגית. 
תנאי 3 - יסוד סביר להניח כי עניינם של חברי הקבוצה ייוצג וינוהל בדרך הולמת 
163. התנאי השלישי הנקוב בחוק לאישורה של תובענה כייצוגית הוא כי "קיים יסוד סביר להניח כי ענינם של כלל חברי הקבוצה ייוצג וינוהל בדרך הולמת; הנתבע לא רשאי לערער או לבקש לערער על החלטה בענין זה".
164. הדין הוא שאין להקפיד עם כישוריו וידיעותיו של התובע הייצוגי וכי בדרך כלל התובע הייצוגי ההולם הוא מי שיש לו אינטרס אמיתי ועניין ממשי בתביעה והבנה מסוימת בתביעה אותה הוא מבקש להוביל נגד הנתבע ובסוגיותיה המרכזיות. אין הכרח שהתובע יהיה מצוי בכל פרטי התובענה ויפגין בקיאות בכל הקשור למאטריה ודי בכך שייוצג על ידי עורך דין בעל כישורים, בקיאות, ניסיון ויכולת לנהל את התובענה הייצוגית באופן מקצועי.

סעיף זה פורש בהרחבה בפרשת רייכרט ביחס לחוק ניירות ערך, תוך התייחסות לדין הנוהג בארה"ב. התובעת ובאי כוחה עומדים בדרישות האמורות.
165. התובעת, באמצעות עוה"ד יצחק אבירם ונועם שכנר המתמחים בתביעות פיננסיות נגד בנקים, חברות ביטוח, חברות ציבוריות וגופים כלכליים, ובכלל זה עוסקים בתביעות ייצוגיות בנקאיות וצרכניות שהביאו גופים אלו להשיב כספים לציבור, מאמינה כי תייצג בדרך הולמת את עניינם של כל הנמנים על הקבוצה. 
תנאי 4 - יסוד סביר להניח כי עניינם של חברי הקבוצה ייוצג וינוהל בתום לב

166. התנאי הרביעי לאישור התובענה כייצוגית הוא כי "קיים יסוד סביר להניח כי ענינם של כלל חברי הקבוצה ייוצג וינוהל בתום לב".

התובעת מאמינה בתום לב ויודעת כיום כי קופחה על ידי הנתבעים וכי התובענה תעשה צדק עימה ועם יתר הלקוחות. תובענה זאת מוגשת על ידי התובעת בתום לב. התובעת ציינה לעיל כי היא מנהלת הליכים נגד בנק הפועלים ונגד בנק דיסקונט.


התובעת מצהירה כי לא התייצבה כתובעת בתובענה הייצוגית כ"מנוף" להליכים הפרטיים שהיא מנהלת. התובעת מצהירה כי לא תקשור את קיומם של ההליכים האחרים להיותה תובעת בתובענה הייצוגית. התובעת מצהירה כי לא תקשור כל פשרה בהליך הייצוגי להליך הפרטני שהיא מנהלת, או כל פשרה בהליך הפרטני להליך הייצוגי. 
תנאי "הנזק הפוטנציאלי" לנתבע - אין סכנה ליציבות הבנקים
167. מדובר בתביעה גדולה במיוחד. אין חולק. מדובר בתביעה שהפיצוי המבוקש בה, במונחים ישראליים, הוא מהגבוהים שהתבקשו אי פעם. 

אין לשכוח, מן הסתם, שגובה הפיצוי המתבקש נובע בראש ובראשונה מהשיטה בה נקטו הנתבעים שנים ארוכות: ביטול התחרות ביניהם עד כדי מחיקתה כליל, מתן מחירים זהים לשירות חיוני, וגביית מחירי עתק בגין ריביות תוך צבירת רווחים אדירים.

יטען הטוען כי יש בתביעה זו כדי להוות סיכון ליציבותם של הבנקים וכי לפיכך אין להתיר ניהול התביעה. להלן נתייחס לטענה זו, תוך שנציין כבר מראש, כי אין בטענה זו, המועלית חדשות לבקרים ע"י בנקים, כמעט בכל תביעה, דבר ממשי. נוכיח כי לא רק שאין כל חשש ליציבות הכלכלית של הבנקים, הרי גם חוסנם הפיננסי של הבנקים נוסד ונבנה דווקא על רווחי עתק אלו שהושגו שלא כדין.

(א) סיוג התנאי בחוק החדש
168. בעבר, קבע סעיף 16ב(ב) לחוק הבנקאות כי על בית המשפט להתחשב גם "בנזק הצפוי מניהולה של התובענה כתובענה ייצוגית לנתבע, לכלל לקוחותיו ולציבור, לעומת התועלת הצפויה מניהולה בדרך זו לקבוצה ולציבור".

סעיף זה בוטל, ותחתיו נחקק סעיף 8(ב)(2) לחוק תובענות ייצוגיות הקובע כדלקמן:
"הוגשה בקשה לאישור נגד גוף המספק שירות חיוני לציבור, תאגיד בנקאי, בורסה, מסלקה או מבטח, ושוכנע בית המשפט כי עצם ניהול ההליך כתובענה ייצוגית צפוי לגרום נזק חמור לציבור הנזקק לשירותיו של הנתבע או לציבור בכללותו, כתוצאה מפגיעה ביציבותו הכלכלית של הנתבע, לעומת התועלת הצפויה מניהולו בדרך זו לחברי הקבוצה ולציבור, ולא ניתן למנוע את הנזק בדרך של אישור בשינויים כאמור בסעיף 13, רשאי בית המשפט להתחשב בכך בבואו להחליט אם לאשר תובענה ייצוגית."

169. סעיף חדש זה צמצם באופן ניכר את הסייג הקודם שבחוק הבנקאות, במספר היבטים:
הנטל וכובדו: ראשית, כעת נדרש התאגיד הבנקאי להוכיח ולשכנע את בית המשפט בדבר הנזק הפוטנציאלי ("שוכנע בית המשפט"). מדובר בהיפוך נטלים. הבנק הוא שצריך לשכנע את בית המשפט בדבר הנזק הפוטנציאלי. בענייננו, ספק אם הנתבעים יצליחו "לשכנע" בית משפט כלשהו (בישראל או בשאר העולם) כי צפוי לציבור נזק חמור מעצם ניהול התביעה (ודוק, לא מהתוצאה בתביעה!), וזאת לאור רווחי העתק מהם נהנו בשנים האחרונות.
חומרת הנזק - נזק חמור: המחוקק בחר להחליף את המילים "הנזק הצפוי" במילים "נזק חמור". בכך, העלה את הרף בו נדרש בנק לעמוד, אם ברצונו לחסות תחת כנפי התנאי דנן.
מיהות הניזוק - הנזק לציבור ולא לנתבע: סעיף 16ב(ב) לחוק הבנקאות עסק בנזק "לנתבע, לכלל לקוחותיו ולציבור". לעומת זאת, סעיף 8(ב)(2) לחוק החדש נוקט לשון "נזק חמור לציבור הנזקק לשירותיו של הנתבע או לציבור בכללותו". רואים אנו, המחוקק השמיט את הנזק לנתבע מרשימת הניזוקים הפוטנציאלים שאת נזקם רשאי בית המשפט לשקול. ועל כן, גם אם יטענו הנתבעים כי צפוי להיגרם להם (לבנקים) נזק, הרי שכיום אין לכך כך משמעות. המחוקק דאג לציבור, ולא לבנק הנתבע שסרח.
מהות הסיכון - נזק כתוצאה מפגיעה ביציבותו הכלכלית של הנתבע: המחוקק דאג לצמצם ולסייג עד מאוד את מהות הסיכון שבית המשפט רשאי לשקול. כך למשל, אין בית המשפט רשאי לשקול את הפגיעה במוניטין של הנתבע. אין בית המשפט רשאי לשקול את הפגיעה בזמן הניהולי של הנתבע או את עלויות ניהול המשפט. כל שרשאי בית המשפט לשקול במסגרת שיקוליו לעניין תנאי סעיף 8(ב)(2) החדש, הוא את ההשפעה על הציבור כתוצאה מהפגיעה ביציבות הכלכלית של הנתבע. מדובר כמובן, בדרישה דווקנית ומחמירה, שיש להוכיחה באותות ובמופתים ולא באמירה סתמית, כפי שנהגו הבנקים עד עתה.
שסתום הבטחון - "ולא ניתן למנוע את הנזק בדרך של אישור בשינויים כאמור בסעיף 13": אם לא די בכל הסייגים שהוסיף המחוקק לתנאי "הנזק הפוטנציאלי", הרי שבא המחוקק וחייב את בית המשפט לשקול האם לא ניתן להתגבר על "הנזק הפוטנציאלי" על דרך שינוי או עידון של האופן בו מאושרת התובענה כייצוגית. המחוקק כרך את סעיף 8(ב)(2) עם סעיף 13 לחוק החדש, הקובע:
"בית המשפט רשאי לאשר תובענה ייצוגית בכל שינוי שיחליט עליו ביחס לבקשה לאישור, והכל כפי שייראה לו ראוי לשם הבטחת ניהול הוגן ויעיל של התובענה הייצוגית."

בכרכו את סייג "הנזק הפוטנציאלי" בסעיף 8(ב)(2) לחוק עם שסתומי הבטחון לאישור התובענה כייצוגית בשינויים, הקשה מחוקק עד מאוד על התאגידים הנתבעים. מעתה, אין די לטעון ולהוכיח "נזק פוטנציאלי", אלא על הבנק להוכיח כי לא ניתן למנוע את הנזק באמצעי חלופי של אישור התובענה תוך שינוים או סייגים לאישור. למשל, להגביל את התקופה בגינה נתבע הנזק. או להגביל את גובה הפיצוי לכל חבר בקבוצה לתקרה מסויימת, וכד'.

ימי ה"וטו" המוחלט תמו. כעת, נותר רק "וטו מסוייג". הדבר עולה במגמה אחידה עם הדרישה החוקתית לפגיעה מידתית בזכויות האדם, לרבות זכות הקניין.
170. בהקשר זה ראוי לציין כי המחוקק קבע שסתום בטחון נוסף בחוק תובענות ייצוגיות, בסעיף 20(ד)(2) לחוק הקובע כך: 
"הכריע בית המשפט לטובת הקבוצה, כולה או חלקה, בתובענה ייצוגית, כולה או חלקה, שהוגשה נגד נתבע שאינו מנוי בפסקה (1), רשאי הוא, בבואו להחליט בדבר שיעור הפיצויים ואופן תשלום הפיצויים, להתחשב גם בנזק העלול להיגרם, בשל תשלום הפיצוי, שיעורו או אופן תשלומו, לנתבע, לציבור הנזקק לשירותי הנתבע או לציבור בכללותו, כתוצאה מפגיעה ביציבותו הכלכלית של הנתבע, לעומת התועלת הצפויה מכך לחברי הקבוצה או לציבור."

171. משמעות הדברים, לענייננו, הינה כי כאשר יבוא בית המשפט לפסוק את הפיצוי לציבור, ובמידה שיוכח לבית המשפט כי קיים סיכוי לפגיעה "ביציבותו הכלכלית של הנתבע", יוכל להתחשב בכך כדי לקצוב את הפיצוי באופן שאינו מסכן את יציבותם של הנתבעים, או באופן המקל את "אופן תשלומו" של הפיצוי. אחד הפתרונות הוא פיצול התשלום למספר שנים. 
172. אגב, נדגיש כי תרופה אמיתית לנזק כאמור הינה ניהול מהיר ומיידי של התביעה, תוך בירור ענייני של הסוגיות העומדות לדיון והכרעה בהן, על אתר.
173. כך או כך, מדובר בעניין אקדמי גרידא, משום שהנתונים שיוצגו להלן יבהירו כי הנתבעים יוכלו לעמוד, בכבוד, בהחזר של מיליארדי ש"ח לציבור, כעולה מן הרווחים העצומים של הנתבעים בהיקפים של מיליארדי ש"ח לשנה בשנים האחרונות, משכורות העתק לבכיריו בכל אותה תקופה, חלוקת דיבידנדים גבוהים עד מאד ונתונים נוספים העולים מן הדוחות הכספיים של הנתבעים. 

נבחן להלן את הנתונים לגבי כל אחד מן הנתבעים.
(ב) הנתונים מלמדים כי אין חשש ליציבותם של הנתבעים
174. לא יהיה חולק כי הנתבעים גרפו לכיסם רווחי מיליארדים בשנים האחרונות, באופן העולה בשיעור ניכר על סכום התביעה, גבוה ככל שיהא. למען הנוחות, קיבצנו את הנתונים הרלוונטיים לפרק זה בטבלה מצומצמת - הסכומים נקובים במיליארדי ש"ח:
	
	 
	ליום 31 לדצמבר
	 

	
	
	2000
	2001
	2002
	2003
	2004
	2005
	סה"כ

	 
	סך האשראי לציבור
	 
	 
	 
	 
	 
	 
	

	
	
	
	
	
	
	
	
	

	הפועלים
	הרווח מפעילות מימון לפני ההפרשה לחומ"ס
	5,776
	6,059
	6,442
	6,715
	7,071
	7,609
	39,672

	
	ההון העצמי
	12,939
	13,259
	13,316
	14,256
	15,166
	16,278
	 

	
	הרווח מפעולות רגילות לפני מס
	3,120
	2,363
	814
	2,190
	3,140
	3,941
	15,568

	 
	הרווח הנקי
	1,759
	960
	357
	1,357
	2,107
	2,908
	9,448

	
	
	
	
	
	
	
	
	

	לאומי
	הרווח מפעילות מימון לפני ההפרשה לחומ"ס
	5,078
	5,568
	5,182
	5,975
	6,359
	6,628
	34,790

	
	ההון העצמי
	12,038
	13,221
	13,400
	14,213
	14,986
	16,000
	 

	
	הרווח מפעולות רגילות לפני מס
	1,920
	1,451
	836
	1,840
	2,760
	2,850
	11,657

	 
	הרווח הנקי
	1,734
	937
	430
	1,145
	1,864
	2,136
	8,246

	
	
	
	
	
	
	
	
	

	דיסקונט
	הרווח מפעילות מימון לפני ההפרשה לחומ"ס
	2,869
	2,914
	2,947
	2,970
	3,473
	3,697
	18,870

	
	ההון העצמי
	5,653
	5,672
	5,161
	5,955
	6,386
	6,718
	 

	 
	הרווח מפעולות רגילות לפני מס
	168
	-49
	161
	954
	796
	683
	2,713

	 
	הרווח הנקי
	-113
	-272
	-39
	154
	556
	458
	744

	
	
	
	
	
	
	
	
	

	סך
	סך הרווח של שלושת הנתבעים מפעילות מימון לפני ההפרשה לחומ"ס
	13,723
	14,541
	14,571
	15,660
	16,903
	17,934
	93,332

	שלושת
	סך הרווח מפעולות רגילות לפני מס - שלושת הנתבעים
	5,208
	3,765
	1,811
	4,984
	6,696
	7,474
	29,938

	הנתבעים
	סך הרווח הנקי - שלושת הנתבעים
	3,380
	1,625
	748
	2,656
	4,527
	5,502
	18,438


175. עיון בדו"חות מעלה כי בשנים 2000 - 2005 הנתבעים גרפו יחדיו סך דמיוני של 93 מיליארד ש"ח מפעילות מימון (לפני הפרשה לחובות מסופקים).
בשנים 2000 - 2005 הנתבעים הרוויחו יחדיו סך של כ-30 מיליארד ש"ח, לפני מס.
הרווח הנקי המאוחד של הנתבעים בשנים 2000 - 2005 עולה על 18 מיליארד ש"ח.
ההון העצמי של כל אחד משלושת הנתבעים גדול מסכום התביעה כנגדם.
והבנקים ממשיכים וצוברים רווחי עתק, העולים משנה לשנה, רווחים המסתמכים ראשית לכל, על השיטה שיזמו: הריבית האחידה והעושקת.
176. סכום התביעה, ביחס להון העצמי, ביחס להכנסות, ביחס לרווחים לפני מס (מול כמובן יש לבדוק את הסיכון לבנק) וביחס לרווח הנקי -  נמוך.
177. ואם לא די בכך, נזכיר כי בנק הפועלים ובנק לאומי חילקו, כל אחד, דיבידנדים בהיקף מצטבר של מיליארדי ש"ח בשנים האחרונות. כפי המוכח כאן, חלק לא קטן מהסכומים שחולקו כדיבידנדים, הרוויחו הבנקים שלא כדין מגביית ריביות מופקעות כמתואר לעיל.
178. התובעת תדגיש כי הנתבעים לא יוכלו לאחוז את המקל בשני קצותיו: מצד אחד לזעוק חמס ולטעון כי יש חשש לפגיעה ביציבותם, ומצד שני לחלק מיליארדי ש"ח כדיבידנדים. כל אגורה וכל שקל שיחלקו הנתבעים כדיבידנד מיום הגשת תובענה זו, ייספר ויצטבר. חזקה על כל בית המשפט כי לא יחשוש מלקבוע סכום פיצוי הנמוך ממיליארדי הש"ח שהנתבעים חילקו בשנים האחרונות ויחלקו כדיבידנד במהלך ניהול ההליכים. 
179. סופו של דבר, אין כל חשש לפגיעה ביציבות הכלכלית של הנתבעים או לנזק לציבור מעצם ניהול התביעה, ואין למנוע את ניהול התביעה בשל כך.
ה3.
לסיכום עניין אישור התובענה כייצוגית
180. מכל האמור לעיל עולה כי כל התנאים המוקדמים להגשתה של תביעה זו כתובענה ייצוגית נתקיימו. לאמור, קיומן של עילות תביעה אישיות לתובעות מכוח חוק ההגבלים העסקיים ומכוח חוק הבנקאות, קיומה של קבוצה, הוכחתו לכאורה של נזק לתובעת ואף (למעלה מן הצורך) הוכחתו לכאורה של נזק לכלל הקבוצה.
181. התובעת תטען כי בתביעה זו מתקיימים כל היסודות הדרושים כדי להכיר בה כתביעה ייצוגית לפי חוק תובענות ייצוגיות:
1. מוכח כי נגרם נזק לתובעת ולרוב לקוחות הבנקים הנתבעים.
2. העובדות והעניין המשפטי שהביאו לנזק הינם משותפים ללקוחות רבים.
3. מדובר בניתוח והכרעה לגבי מסמכים זהים ואחידים.
4. מדובר בעילות לפי חוק ההגבלים העסקיים וחוק הבנקאות, בגינן רשאית התובעת לתבוע.
5. מדובר בעילות תביעה שאינן מצריכות בדיקה נסיבתית לגבי כל לקוח.
6. התביעה מוגשת בתום לב, ולאחר שהעובדות התומכות בה והדרושות לבירורה נבדקו היטב מול הוראות החוק.
182. הבקשה לאישור התובענה כתובענה ייצוגית, מלווה בתצהיר מפורט לפי דרישות הלכת גולדפדן (ת.א. 1147/96 גולדפדן נ' כלל ואח', לא פורסם). 
חלק ו' - סעדים וסיכום

183. לאחר שראינו כי מדובר באוליגופול ובהגבל עסקי המטיל חיתתו על המשק הישראלי ויוצר פער ריבית בלתי הגיוני בעו"ש, ולאחר שנוכחנו כי כל גורמי האכיפה והרגולציה במשק מסכימים הן עם העובדות התומכות את הטענה בדבר כוח מוגזם זה, והן עם הצורך לבצע מהלך שיפחית את פערי הריבית, נציין את הסעד המתבקש מבית המשפט.
184. כאמור, מזה שנים שהבנקים הגדולים קובעים את פער הריבית בעו"ש באופן אחיד.
לאור העובדה כי מדובר בהגבל עסקי ולאור העובדה כי תוצאת ההגבל העסקי הינה תיאום מחירים מוחלט לעניין חח"ד עסקי, וריביות ועמלות מרכזיות בחשבון עו"ש, ולאור העובדה כי מדובר בקיפוח הציבור ובקביעת מחירים לא הוגנים, מוגזמים ועושקים, יש להורות על הפחתה רטרואקטיבית של שיעורי הריבית והעמלות שנגבו בבנקים בעשר השנים האחרונות, וזאת כך:
הפחתת ריבית הפריים לכל לקוחות הבנקים הנתבעים לשיעור מתאים בין ריבית בנק ישראל לבין תוספת של 0.5% מעל ריבית בנק ישראל.
ביטול עמלת הקצאת אשראי שהיא למעשה תוספת ריבית מיותרת, לכלל לקוחות הבנקים.
הפחתת ריבית המסגרת בחח"ד, לאחר הכללת דמי הקצאת אשראי, כך שתגלם שיעור כולל של 2% מעל ריבית הבסיס של בנק ישראל, בדומה לפער הריבית בהלוואות צמודות מדד.
הפחתת תוספת ריבית החריגה לשיעור מתאים המוערך ב- 1.5% לכלל לקוחות הבנקים.
הפחתת דמי הניהול מ- 150 ש"ח לרבעון בחשבון חח"ד לסך 30 ש"ח, כפי שנגבה בחשבונות רגילים.
185. הריבית הראויה נובעת ממספר מקורות עובדתיים:
השוואה אל שווקי מימון אחרים - מט"ח ומדד.
העובדה כי הנתבעים עצמם רואים בפערי ריבית אלו רווח ראוי ומספק במגזרים אחרים בבנקים עצמם.
הפחתת רווח מוגזם שנוטלים הבנקים ע"ח עסקים ופרטים במשק כולו.
ביטול עמלות מיותרות (עמלת הקצאת אשראי שהיא ריבית סתמית) והפחתת דמי ניהול לשיעור מתאים.
186. לאור זאת, יתבקש בית המשפט הנכבד להורות על התאמת שערי הריבית ופיצוי כלל הלקוחות בקבוצות הרלוונטיות בהפרש שבין הריביות שנגבו מהם, לבין הריביות המתוקנות, כמפורט לעיל. 
187. אם יקבע בית המשפט כי השבת הכספים ללקוחות אינה ישימה בנסיבות העניין, יתבקש בית המשפט להורות על מתן סעד לטובת כלל חברי הקבוצה או לטובת הציבור כפי שימצא לנכון בנסיבות העניין, בין על דרך הקמת קרן לטובת חברי הקבוצה או לטובת הציבור, הכל כפי שיקבע בית המשפט. 
היה ולא ניתן לקבוע מהו סך התשלום שיש לשלם לכל לקוח, מתבקש בית המשפט לקבוע תשלום כולל המתחשב בסך הכולל של תשלומי הריבית ששילמו הלקוחות לנתבעים לאורך השנים, כמתועד במחשבי הנתבעים.
לחילופין, יתבקש שבית המשפט לקבוע כי ההחזר האמור ייעשה ע"י קיזוז עתידי בגין תשלומי הריבית שמשלמים הלקוחות, לתקופה שתיקצב, מכל חיוב ריבית עיתי.
188. סעדים חלופיים אלו נופלים במסגרת סמכותו של בית משפט זה לאור סעיף 20(ג) לחוק תובענות ייצוגיות הקובע:

"מצא בית המשפט כי פיצוי כספי לחברי הקבוצה, כולם או חלקם, אינו מעשי בנסיבות הענין, בין משום שלא ניתן לזהותם ולבצע את התשלום בעלות סבירה ובין מסיבה אחרת, רשאי הוא להורות על מתן כל סעד אחר לטובת הקבוצה, כולה או חלקה, או לטובת הציבור, כפי שימצא לנכון בנסיבות הענין."
189. התובעת יודעת כי היא מניחה לפתחו של בית המשפט עניין קשה ומורכב, רב היקף ורב השלכות. הסכום בו מדובר עולה כדי מיליארדים של שקלים. 

סכום זה, ככל שיהיה גבוה, יש להפחית מהונם של הבנקים ע"י החזרתו לציבור, וזאת עקב העובדה המצערת כי הבנקים גבו סכומי עתק אלו מהציבור שלא כדין ותוך ביצוע עושק, במשך שנים רבות.

אין בסכום זה, גדול כפי שהוא נשמע, כדי לפגוע בבנקים או במערכת הבנקאית בישראל.


להיפך. יהיה בו כדי להחזיר למשק את שיווי המשקל הרצוי בין גופים יצרניים לגופי מימון.
190. דין התביעה להתנהל כתביעה ייצוגית ולהתקבל. ציבור ענק משווע לפעולת הרגולטור וזו אינה באה. רק לבית המשפט הכוח להביא עניין זה לסיום לטובת הציבור.

בית המשפט הנכבד יתבקש להכיר בתובענה כתביעה ייצוגית וליתן הוראות בעניינים הבאים: הוראות בעניין הגדרת הקבוצה; הוראות בדבר אופן פרסום ההחלטה ונוסחה; הוראות לעניין שכר טרחת ב"כ התובעת, כאחוז מסוים מסך הפיצוי שיפסק בהתאם לקביעת בית המשפט, וכן בדבר פיצוי מיוחד בסך אחוז מסוים מסך הפיצוי שייפסק לתובעת על שטרחה והגישה התובענה.
191. התובעת מודיעה בזאת כי היא תזמן לעדות, באמצעות בית המשפט, את מר עופר קליין, מאגף הכלכלה והמחקר של משרד האוצר. כן תזמן התובעת לעדות את כל החתומים על דו"ח בכר: דר' יוסי בכר, מנכ"ל משרד האוצר; מר אייל בן-שלוש, לשעבר הממונה על שוק ההון; מר משה טרי, יו"ר רשות ניירות ערך; מר יואב להמן, המפקח על הבנקים; עו"ד דוידה לחמן מסר, משנה ליועץ המשפטי לממשלה (כלכלי-פיסקאלי); עו"ד ימימה מזוז, יועצת משפטית משרד האוצר; ד"ר מאיר סוקולר, משנה לנגיד בנק ישראל; מר דרור שטרום, לשעבר הממונה על הגבלים עסקיים;

192. כל האמור בתובענה זו נאמר במצטבר או לחילופין, הכול לפי הדבק הדברים והקשרם. הסעדים המבוקשים בבקשה זו הינם מצטברים.
193. לבית משפט זה סמכות עניינית ומקומית לדון בבקשה לאור מהות התביעה, גובה הסך הנתבע בתביעה הייצוגית, לאור מיקום הנהלתם של הנתבעים, ולאור כל שפורט לעיל.
194. עותק מתובענה זו מועבר לידי היועץ המשפטי לממשלה, לידי הממונה על ההגבלים העסקיים ולמפקח על הבנקים. עם קבלת תשובות הנתבעים וכן תשובות הרגולטורים הרלבנטיים, או חלקם, תפנה התובעת ותבקש מסמכים ונתונים מתאימים. עם קבלת הנתונים והמסמכים תשלים התובעת חוות דעת מומחה ותגיש אותה לבית המשפט. כמו כן שומרת התובעת על זכותה להתאים את התביעה ואת הסעדים המבוקשים בה, לרבות גובה הנזק, בהתאם לנתונים שיתקבלו.

"עשיתי משפט וצדק, בל תניחני לעושקי" (תהילים קיט, קכא).

� "דו"ח הצוות הבין-משרדי לעניין רפורמה בשוק ההון" – ניתן להורדה באתר בנק ישראל – הפיקוח על הבנקים – מידע ונתונים, וכן באתר הבית של משרד האוצר (להלן, "דו"ח בכר").


� מקור הביטוי בדברי ההיסטוריון הבריטי, הלורד אקטון, לפני כמאה שנים:


" Power tends to corrupt; absolute power corrupts absolutely"


ר'  The New Dictionary of Cultural Literacy, Third Edition (2002).


� מאחר שהריבית נגבית על בסיס רבעוני, סך הגבייה הסופי יהיה כמובן גבוה יותר בשל חישובי ריבית דריבית. אולם לצורך פשטות הדוגמאות נניח כי הריבית נגבית באופן שנתי.


� כפי שעולה מן ההגדרה של בנק ישראל ב� REF _Ref139954226 \h � \* MERGEFORMAT �נספח טז�, הממוצע של שבעת הבנקים הגדולים הוא "נתון ממוצע חודשי משוקלל לפי מספר הימים בהם הריבית היתה בתוקף". לפיכך, אם השתנתה הריבית במהלך חודש ספטמבר 2003, כפי שאכן קרה, מתקבל נתון לא עגול כגון 7.92%. 


� במהלך חלק מן השנים היה לעיתים שוני קוסמטי בעמלת "דמי ניהול קבועים", (150 ש"ח, 142 ש"ח, ו-140 ש"ח ביוני 2002). אולם אין אלו הבדלים המעידים על תחרות. כך או כך, מאז שנת 2003, כל הנתבעים גובים 150 ש"ח, באופן אחיד.


� פרמיית הסיכון ו"כוח השוק" בבנקאות הישראלית", יעקב פרוש ודוד רוטנברג (2002), עמוד 10 (להלן, "פרוש ורוטנברג").


� ר' פרוש ורוטנברג, הערת שוליים � NOTEREF _Ref139887186 \h � \* MERGEFORMAT �6� לעיל.


� ר' � REF _Ref139942703 \h � \* MERGEFORMAT �נספח כו�, בעמודים 103 – 106.


� הדיאגרמה של בנק ישראל מתוך דו"ח הסקירה השנתית של מערכת הבנקאות בישראל לשנת 2004, הנוגעת לחמש הקבוצות הבנקאיות הגדולות, מהם מהווים הנתבעים כ- 80%. ר' � REF _Ref145674307 \h ��נספח כט�.

